title: 2013/158/EÚ: Rozhodnutie Rady zo 7. marca 2013 , ktorým sa stanovuje dátum začatia uplatňovania nariadenia Európskeho parlamentu a Rady (ES) č. 1987/2006 o zriadení, prevádzke a využívaní Schengenského informačného systému druhej generácie (SIS II)

text:
               27.3.2013

               SK

               Úradný vestník Európskej únie

               L 87/10

         ROZHODNUTIE RADY
   zo 7. marca 2013,
   ktorým sa stanovuje dátum začatia uplatňovania nariadenia Európskeho parlamentu a Rady (ES) č. 1987/2006 o zriadení, prevádzke a využívaní Schengenského informačného systému druhej generácie (SIS II)
   (2013/158/EÚ)
   RADA EURÓPSKEJ ÚNIE,
   so zreteľom na nariadenie Európskeho parlamentu a Rady (ES) č. 1987/2006 z 20. decembra 2006 o zriadení, prevádzke a využívaní Schengenského informačného systému druhej generácie (SIS II) (1), a najmä na jeho článok 55 ods. 3,
   keďže:

               (1)

               V článku 55 ods. 3 nariadenia (ES) č. 1987/2006 sa stanovuje, že toto nariadenie sa uplatňuje na členské štáty, ktoré sa zúčastňujú na SIS 1+, od dátumu, ktorý určí Rada, ktorá sa uznáša jednomyseľne členmi zastupujúcimi vlády členských štátov, ktoré sa zúčastňujú na SIS 1+.

               (2)

               Podľa článku 11 ods. 3 nariadenia Rady (EÚ) č. 1273/2012 z 20. decembra 2012 o prechode zo Schengenského informačného systému (SIS 1+) na Schengenský informačný systém druhej generácie (SIS II) (2) prepnutie na SIS II začne v deň, ktorý Rada stanoví v súlade s článkom 55 ods. 2 nariadenia (ES) č. 1987/2006.

               (3)

               Komisia v súlade s článkom 55 ods. 3 písm. a) nariadenia (ES) č. 1987/2006 prijala potrebné vykonávacie opatrenia, a to vykonávacie rozhodnutie Komisie 2013/115/EÚ (3), ktorým sa prijíma príručka SIRENE a ostatné vykonávacie opatrenia pre druhú generáciu Schengenského informačného systému (SIS II) a rozhodnutie Komisie 2010/261/EÚ zo 4. mája 2010 o bezpečnostnom pláne pre centrálny SIS II a komunikačnú infraštruktúru (4).

               (4)

               V súlade s článkom 55 ods. 3 písm. b) nariadenia (ES) č. 1987/2006 všetky členské štáty, ktoré sa v plnom rozsahu zúčastňujú na SIS 1+, oznámili Komisii, že vykonali potrebné technické a právne opatrenia na spracúvanie údajov SIS II a výmenu doplňujúcich informácií.

               (5)

               Komisia v súlade s článkom 55 ods. 3 písm. c) nariadenia (ES) č. 1987/2006 vyhlásila, že sa úspešne dokončila komplexná skúška SIS II, ktorú vykonala Komisia spolu s členskými štátmi. Príslušné prípravné orgány Rady odsúhlasili navrhovaný výsledok skúšky 6. februára 2013 a potvrdili, že úroveň funkčnosti SIS II je minimálne rovnocenná s úrovňou SIS 1+.

               (6)

               Komisia v súlade s článkom 55 ods. 3 písm. d) nariadenia (ES) č. 1987/2006 vykonala potrebné technické opatrenia na umožnenie prepojenia centrálneho SIS II s N.SIS II dotknutých členských štátov.

               (7)

               V súlade s článkom 9 ods. 1 a 5 nariadenia (EÚ) č. 1273/2012 členské štáty, ktoré sa zúčastňujú na SIS 1+, úspešne vykonali funkčné skúšky SIRENE a príslušné prípravné orgány Rady 15. februára 2013 potvrdili ich výsledky.

               (8)

               Podmienky stanovené v článku 55 ods. 3 nariadenia (ES) č. 1987/2006 tak boli splnené a je na Rade, aby určila dátum, od ktorého sa SIS II začne uplatňovať v členských štátoch, ktoré sa zúčastňujú na SIS 1+.

               (9)

               Vzhľadom na potrebu prevádzkového spustenia SIS II v čo najkratšom čase, toto rozhodnutie by malo nadobudnúť účinnosť dňom jeho uverejnenia v Úradnom vestníku Európskej únie.

               (10)

               Pokiaľ ide o Island a Nórsko, toto rozhodnutie predstavuje vývoj ustanovení schengenského acquis v zmysle Dohody uzavretej medzi Radou Európskej únie a Islandskou republikou a Nórskym kráľovstvom o pridružení Islandskej republiky a Nórskeho kráľovstva pri vykonávaní, uplatňovaní a vývoji schengenského acquis
                   (5), ktoré patria do oblasti uvedenej v článku 1 bode G rozhodnutia Rady 1999/437/ES (6) o určitých vykonávacích predpisoch k uvedenej dohode.

               (11)

               Pokiaľ ide o Švajčiarsko, toto rozhodnutie predstavuje vývoj ustanovení schengenského acquis v zmysle Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis
                   (7), ktoré patria do oblasti uvedenej v článku 1 bode G rozhodnutia 1999/437/ES v spojení s článkom 3 rozhodnutia Rady 2008/146/ES (8).

               (12)

               Pokiaľ ide o Lichtenštajnsko, toto rozhodnutie predstavuje vývoj ustanovení schengenského acquis v zmysle Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis
                   (9), ktoré patria do oblasti uvedenej v článku 1 bode G rozhodnutia 1999/437/ES v spojení s článkom 3 rozhodnutia Rady 2011/350/EÚ (10).

               (13)

               V súlade s článkami 1 a 2 Protokolu (č. 22) o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu. Vzhľadom na to, že toto rozhodnutie je založené na schengenskom acquis, sa Dánsko v súlade s článkom 4 uvedeného protokolu rozhodne do šiestich mesiacov po rozhodnutí Rady o tomto rozhodnutí, či ho bude transponovať do svojho vnútroštátneho práva.

               (14)

               Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis
                   (11). Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (15)

               Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis
                   (12). Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (16)

               Toto rozhodnutie sa uplatňuje bez toho, aby boli dotknuté pravidlá čiastočnej účasti Írska a Spojeného kráľovstva na schengenskom acquis, ako sa stanovuje v rozhodnutiach 2002/192/ES a 2000/365/ES.

               (17)

               Pokiaľ ide o Cyprus, toto rozhodnutie predstavuje akt, ktorý je založený na schengenskom acquis alebo s ním inak súvisí v zmysle článku 3 ods. 2 Aktu o pristúpení z roku 2003,

         PRIJALA TOTO ROZHODNUTIE:
   Článok 1
   Nariadenie (ES) č. 1987/2006 sa v členských štátoch, ktoré sa zúčastňujú na SIS 1+, začne uplatňovať od 9. apríla 2013.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 7. marca 2013

            Za Radu

            predseda

         A. SHATTER

      (1)  Ú. v. EÚ L 381, 28.12.2006, s. 4.

      (2)  Ú. v. EÚ L 359, 29.12.2012, s. 32.

      (3)  Ú. v. EÚ L 71, 14.3.2013, s. 1.

      (4)  Ú. v. EÚ L 112, 5.5.2010, s. 31.

      (5)  Ú. v. ES L 176, 10.7.1999, s. 36.

      (6)  Ú. v. ES L 176, 10.7.1999, s. 31.

      (7)  Ú. v. EÚ L 53, 27.2.2008, s. 52.

      (8)  Ú. v. EÚ L 53, 27.2.2008, s. 1.

      (9)  Ú. v. EÚ L 160, 18.6.2011, s. 21.

      (10)  Ú. v. EÚ L 160, 18.6.2011, s. 19.

      (11)  Ú. v. ES L 131, 1.6.2000, s. 43.

      (12)  Ú. v. ES L 64, 7.3.2002, s. 20.


title: Rozhodnutie Rady z  19. marca 2012 , ktorým sa obnovuje funkčné obdobie podpredsedu Úradu Spoločenstva pre odrody rastlín

text:
               21.3.2012

               SK

               Úradný vestník Európskej únie

               C 82/6

         ROZHODNUTIE RADY
   z 19. marca 2012,
   ktorým sa obnovuje funkčné obdobie podpredsedu Úradu Spoločenstva pre odrody rastlín
   2012/C 82/03
   RADA EURÓPSKEJ ÚNIE,
   so zreteľom na nariadenie Rady (ES) č. 2100/94 z 27. júla 1994 o právach Spoločenstva k odrodám rastlín (1), a najmä na jeho článok 43 ods. 3,
   keďže:

               (1)

               Rada vo svojom rozhodnutí z 22. februára 2007 (2) vymenovala pána Carlosa PEREIRU GODINHA za podpredseda Úradu Spoločenstva pre odrody rastlín,

               (2)

               Komisia po tom, čo získala stanoviská správnej rady a predsedu Úradu Spoločenstva pre odrody rastlín, navrhla 26. januára 2012, aby sa funkčné obdobie pána Carlosa PEREIRU GODINHA obnovilo,

         PRIJALA TOTO ROZHODNUTIE:
   Článok 1
   Týmto sa funkčné obdobie pána Carlosa PEREIRU GODINHA ako podpredsedu Úradu Spoločenstva pre odrody rastlín (ďalej len „úrad“) obnovuje na obdobie piatich rokov s účinnosťou od 1. apríla 2012.
   Článok 2
   Predseda správnej rady úradu sa splnomocňuje na podpis pracovnej zmluvy s pánom Carlosom PEREIROM GODINHOM.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 19. marca 2012

            Za Radu

            predsedníčka

         M. GJERSKOV

      (1)  Ú. v. ES L 227, 1.9.1994, s. 1.

      (2)  Ú. v. EÚ L 78, 17.3.2007, s. 27.


title: Rozhodnutie Európskeho parlamentu (EÚ) 2016/1504 z 28. apríla 2016 o absolutóriu za plnenie rozpočtu Európskeho podporného úradu pre azyl za rozpočtový rok 2014

text:
               14.9.2016

               SK

               Úradný vestník Európskej únie

               L 246/209

         ROZHODNUTIE EURÓPSKEHO PARLAMENTU (EÚ) 2016/1504
   z 28. apríla 2016
   o absolutóriu za plnenie rozpočtu Európskeho podporného úradu pre azyl za rozpočtový rok 2014
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho podporného úradu pre azyl za rozpočtový rok 2014,

               —

               so zreteľom na správu Dvora audítorov o overení ročnej účtovnej závierky Európskeho podporného úradu pre azyl za rozpočtový rok 2014 spolu s odpoveďou úradu (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2014 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 12. februára 2016 o udelení absolutória úradu za plnenie rozpočtu za rozpočtový rok 2014 (05584/2016 – C8-0092/2016),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (EÚ) č. 439/2010 z 19. mája 2010, ktorým sa zriaďuje Európsky podporný úrad pre azyl (4), a najmä na jeho článok 36,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 94 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A8-0133/2016),

               1.

               udeľuje absolutórium výkonnému riaditeľovi Európskeho podporného úradu pre azyl za plnenie rozpočtu úradu za rozpočtový rok 2014;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskeho podporného úradu pre azyl, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 409, 9.12.2015, s. 102.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 132, 29.5.2010, s. 11.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


title: Rozhodnutie Rady 2011/430/SZBP z  18. júla 2011 , ktorým sa aktualizuje zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP o uplatňovaní špecifických opatrení na boj s terorizmom

text:
               19.7.2011

               SK

               Úradný vestník Európskej únie

               L 188/47

         ROZHODNUTIE RADY 2011/430/SZBP
   z 18. júla 2011,
   ktorým sa aktualizuje zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP o uplatňovaní špecifických opatrení na boj s terorizmom
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 27. decembra 2001 prijala spoločnú pozíciu 2001/931/SZBP o uplatňovaní špecifických opatrení na boj s terorizmom (1).

               (2)

               Rada 12. júla 2010 rozhodnutím 2010/386/SZBP (2) aktualizovala zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP.

               (3)

               Rada 31. januára 2011 rozhodnutím 2011/70/SZBP (3) ďalej aktualizovala zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP, a zrušila rozhodnutie 2010/386/SZBP s výnimkou skupiny uvedenej v časti 2 v bode číslo 25 prílohy k uvedenému rozhodnutiu.

               (4)

               V súlade s článkom 1 ods. 6 spoločnej pozície 2001/931/SZBP je potrebné vykonať úplné opätovné preskúmanie zoznamu osôb, skupín a subjektov, na ktoré sa vzťahujú rozhodnutia 2010/386/SZBP a 2011/70/SZBP.

               (5)

               V tomto rozhodnutí sa uvádzajú výsledky preskúmania, ktoré vykonala Rada.

               (6)

               Rada konštatovala, že už neexistujú dôvody na ponechanie určitých osôb a skupín na zozname osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP.

               (7)

               Rada dospela k záveru, že osoby, skupiny a subjekty uvedené v prílohe k tomuto rozhodnutiu sú zapojené do teroristických činností v zmysle článku 1 ods. 2 a 3 spoločnej pozície 2001/931/SZBP a že príslušný orgán prijal vo vzťahu k nim rozhodnutie v zmysle článku 1 ods. 4 uvedenej spoločnej pozície a že by preto mali naďalej zostať predmetom osobitných reštriktívnych opatrení ustanovených v uvedenej spoločnej pozícii.

               (8)

               Zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP, by sa mal zodpovedajúcim spôsobom aktualizovať,

         PRIJALA TOTO ROZHODNUTIE:
   Článok 1
   Zoznam osôb, skupín a subjektov, na ktoré sa vzťahujú články 2, 3 a 4 spoločnej pozície 2001/931/SZBP, je uvedený v prílohe k tomuto rozhodnutiu.
   Článok 2
   Týmto sa zrušuje rozhodnutie 2010/386/SZBP, pokiaľ ide o skupinu uvedenú v časti 2 v bode číslo 25 prílohy k uvedenému rozhodnutiu, a rozhodnutie 2011/70/SZBP.
   Článok 3
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 18. júla 2011

            Za Radu

            predsedníčka

         C. ASHTON

      (1)  Ú. v. ES L 344, 28.12.2001, s. 93.

      (2)  Ú. v. EÚ L 178, 13.7.2010, s. 28.

      (3)  Ú. v. EÚ L 28, 2.2.2011, s. 57.

      PRÍLOHA

         Zoznam osôb, skupín a subjektov uvedený v článku 1, na ktoré sa vzťahujú články 2, 3 a 4 spoločnej pozície 2001/931/SZBP

      1.   OSOBY

                  1.

                  ABOU, Rabah Naami (alias Naami Hamza, alias Mihoubi Faycal, alias Fellah Ahmed, alias Dafri Rèmi Lahdi), dátum narodenia: 1. 2. 1966, miesto narodenia: Alžír (Alžírsko) – člen „al-Takfir“ a „al-Hijra“

                  2.

                  ABOUD, Maisi (alias švajčiarsky Abderrahmane), dátum narodenia: 17. 10. 1964, miesto narodenia: Alžír (Alžírsko) – člen „al-Takfir“ a „al-Hijra“

                  3.

                  AL-NASSER, Abdelkarim Hussein Mohamed, miesto narodenia: Al Ihsa (Saudská Arábia), občan Saudskej Arábie

                  4.

                  AL YACOUB, Ibrahim Salih Mohammed, dátum narodenia: 16. 10. 1966, miesto narodenia: Tarut (Saudská Arábia), občan Saudskej Arábie

                  5.

                  ARIOUA, Kamel (alias Lamine Kamel), dátum narodenia: 18. 8. 1969, miesto narodenia: Constantine (Alžírsko) – člen „al-Takfir“ a „al-Hijra“

                  6.

                  ASLI, Mohamed (alias Dahmane Mohamed), dátum narodenia: 13. 5. 1975, miesto narodenia: Ain Taya (Alžírsko) – člen „al-Takfir“ a „al-Hijra“

                  7.

                  ASLI, Rabah, dátum narodenia: 13. 5. 1975, miesto narodenia: Ain Taya (Alžírsko) – člen „al-Takfir“ a „al-Hijra“

                  8.

                  BOUYERI, Mohammed (alias Abu ZUBAIR, alias SOBIAR, alias Abu ZOUBAIR), dátum narodenia: 8.3.1978, miesto narodenia: Amsterdam (Holandsko) – člen „Hofstadgroep“

                  9.

                  DARIB, Noureddine (alias Carreto, alias Zitoun Mourad), dátum narodenia: 1. 2. 1972, miesto narodenia: Alžírsko – člen „al-Takfir“ a „al-Hijra“

                  10.

                  DJABALI, Abderrahmane (alias Touil), dátum narodenia: 1. 6. 1970, miesto narodenia: Alžírsko – člen „al-Takfir“ a „al-Hijra“

                  11.

                  EL FATMI, Nouredine (alias Nouriddin EL FATMI, alias Nouriddine EL FATMI, alias Noureddine EL FATMI, alias Abu AL KA'E KA'E, alias Abu QAE QAE, alias FOUAD, alias FZAD, alias Nabil EL FATMI, alias Ben MOHAMMED, alias Ben Mohand BEN LARBI, alias Ben Driss Muhand IBN LARBI, alias Abu TAHAR, alias EGGIE), dátum narodenia: 15. 8. 1982, miesto narodenia: Midar (Maroko), číslo pasu (Maroko) N829139 – člen „Hofstadgroep“

                  12.

                  FAHAS, Sofiane Yacine, dátum narodenia: 10. 9. 1971, miesto narodenia: Alžír (Alžírsko) – člen „al-Takfir“ a „al-Hijra“

                  13.

                  IZZ-AL-DIN, Hasan (alias GARBAYA, AHMED, alias SA-ID, alias SALWWAN, Samir), Libanon, dátum narodenia: 1963, miesto narodenia: Libanon, občan Libanonu

                  14.

                  MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), dátum narodenia: 14. 4. 1965 alebo 1. 3. 1964, miesto narodenia: Pakistan, číslo pasu: 488555

                  15.

                  MOKTARI, Fateh (alias Ferdi Omar), dátum narodenia: 26. 12. 1974, miesto narodenia: Hussein Dey (Alžírsko) – člen „al-Takfir“ a „al-Hijra“

                  16.

                  NOUARA, Farid, dátum narodenia: 25. 11. 1973, miesto narodenia: Alžír (Alžírsko) – člen „al-Takfir“ a „al-Hijra“

                  17.

                  RESSOUS, Hoari (alias Hallasa Farid), dátum narodenia: 11. 9. 1968, miesto narodenia: Alžír (Alžírsko) – člen „al-Takfir“ a „al-Hijra“

                  18.

                  SEDKAOUI, Noureddine (alias Nounou), dátum narodenia: 23. 6. 1963, miesto narodenia: Alžír (Alžírsko) – člen „al-Takfir“ a „al-Hijra“

                  19.

                  SELMANI, Abdelghani (alias Gano), dátum narodenia: 14. 6. 1974, miesto narodenia: Alžír (Alžírsko) – člen „al-Takfir“ a „al-Hijra“

                  20.

                  SENOUCI, Sofiane, dátum narodenia: 15. 4. 1971, miesto narodenia: Hussein Dey (Alžírsko) – člen „al-Takfir“ a „al-Hijra“

                  21.

                  TINGUALI, Mohammed (alias Mouh di Kouba), dátum narodenia: 21.4.1964, miesto narodenia: Blida (Alžírsko) – člen „al-Takfir“ a „al-Hijra“

                  22.

                  WALTERS, Jason Theodore James (alias Abdullah, alias David), dátum narodenia: 6. 3. 1985, miesto narodenia: Amersfoort (Holandsko), číslo pasu (Holandsko) NE8146378 – člen „Hofstadgroep“

            2.   SKUPINY A SUBJEKTY

                  1.

                  „Organizácia Abu Nidal“ – „ANO“ (alias „Revolučná rada Fatah“, alias „Arabské revolučné brigády“, alias „Čierny september“, alias „Revolučná organizácia moslimských socialistov“)

                  2.

                  „Brigáda mučeníkov Al Aqsa“

                  3.

                  „Al-Aqsa e. V.“

                  4.

                  „Al-Takfir“ a „Al-Hijra“

                  5.

                  „Babbar Khalsa“

                  6.

                  „Komunistická strana Filipín“ vrátane „Novej ľudovej armády“ (New People’s Army) – „NPA“, Filipíny

                  7.

                  „Gama'a al-Islamiyya“ (alias „Islamská skupina“) (alias „Al-Gama'a al-Islamiyya“ – „IG“)

                  8.

                  „İslami Büyük Doğu Akıncılar Cephesi“ – „IBDA-C“ („Islamský front veľkých východných bojovníkov“)

                  9.

                  „Hamas“ vrátane „Hamas-Izz al-Din al-Qassem“

                  10.

                  „Hizbal Mudžahidín“ – „HM“

                  11.

                  „Hofstadgroep“

                  12.

                  „Holy Land Foundation for Relief and Development“ („Nadácia Svätej zeme pre ochranu a rozvoj“)

                  13.

                  „Medzinárodná federácia sikhskej mládeže“ – „ISYF“

                  14.

                  „Khalisan Zindabad Force“ – „KZF“

                  15.

                  „Strana kurdských pracujúcich“ – „PKK“ (alias „KADEK“, alias „KONGRA-GEL“)

                  16.

                  „Tigre oslobodenia tamilského Ílamu“ – „LTTE“

                  17.

                  „Ejército de Liberación Nacional“ („Národná oslobodzovacia armáda“)

                  18.

                  „Palestínsky islamský džihád“ – „PIJ“

                  19.

                  „Ľudový front za oslobodenie Palestíny“ – „PFLP“

                  20.

                  „Ľudový front za oslobodenie Palestíny – Hlavné veliteľstvo“ (alias „PFLP – Hlavné veliteľstvo“)

                  21.

                  „Fuerzas armadas revolucionarias de Colombia“ – „FARC“ („Revolučné ozbrojené sily Kolumbie“)

                  22.

                  „Devrimci Halk Kurtuluș Partisi-Cephesi“ – „DHKP/C“ [alias „Devrimci Sol“ („Revolučná ľavica“), alias „Dev Sol“] („Revolučná ľudová oslobodzovacia armáda/front/strana“)

                  23.

                  „Sendero Luminoso“ – „SL“ („Svetlý chodník“)

                  24.

                  „Stichting Al Aqsa“ (alias „Stichting Al Aqsa Nederland“, alias „Al Aqsa Nederland“)

                  25.

                  „Teyrbazen Azadiya Kurdistan“ – „TAK“ (alias „Kurdistan Freedom Falcons“ („Sokoly za slobodu Kurdistanu“), alias „Kurdistan Freedom Hawks“ („Jastraby za slobodu Kurdistanu“)


title: 2010/123/: Rozhodnutie Komisie z  25. februára 2010 , ktorým sa upravujú opravné koeficienty uplatniteľné od 1. februára 2009 , 1. marca 2009 , 1. apríla 2009 , 1. mája 2009 a  1. júna 2009 na odmeny úradníkov, dočasných zamestnancov a zmluvných zamestnancov Európskych spoločenstiev pôsobiacich v tretích krajinách

text:
               26.2.2010

               SK

               Úradný vestník Európskej únie

               L 49/34

         ROZHODNUTIE KOMISIE
   z 25. februára 2010,
   ktorým sa upravujú opravné koeficienty uplatniteľné od 1. februára 2009, 1. marca 2009, 1. apríla 2009, 1. mája 2009 a 1. júna 2009 na odmeny úradníkov, dočasných zamestnancov a zmluvných zamestnancov Európskych spoločenstiev pôsobiacich v tretích krajinách
   (2010/123/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na Služobný poriadok úradníkov Európskych spoločenstiev a Podmienky zamestnávania ostatných zamestnancov Európskych spoločenstiev, ustanovené v nariadení (EHS, Euratom, ESUO) č. 259/68 (1), a najmä na jeho prílohu X článok 13 druhý pododsek,
   keďže:

               (1)

               Nariadením Rady (ES) č. 613/2009 (2) sa na základe článku 13 prvého pododseku prílohy X k služobnému poriadku stanovili opravné koeficienty uplatniteľné od 1. júla 2008 na odmeny vyplácané v miestnej mene úradníkom, dočasným zamestnancom a zmluvným zamestnancom Európskych spoločenstiev pôsobiacim v tretích krajinách.

               (2)

               V súlade s článkom 13 druhým pododsekom prílohy X k služobnému poriadku je vhodné niektoré z týchto opravných koeficientov upraviť od 1. februára 2009, 1. marca 2009, 1. apríla 2009, 1. mája 2009 a 1. júna 2009, keďže vzhľadom na štatistické údaje, ktoré má Komisia k dispozícii, došlo od ich posledného stanovenia k zmene životných nákladov vypočítaných podľa opravného koeficientu a príslušného výmenného kurzu v niektorých tretích krajinách o viac ako 5 %,

         PRIJALA TOTO ROZHODNUTIE:
   Článok 1
   Opravné koeficienty uplatniteľné na odmeny vyplácané v miestnej mene úradníkom, dočasným zamestnancom a zmluvným zamestnancom Európskych spoločenstiev pôsobiacim v tretích krajinách sa v prípade niektorých krajín upravujú tak, ako je uvedené v prílohe. Príloha obsahuje päť mesačných tabuliek, v ktorých sú uvedené príslušné krajiny a dátumy uplatniteľnosti úprav pre každú z nich (1. február 2009, 1. marec 2009, 1. apríl 2009, 1. máj 2009 a 1. jún 2009).
   Výmenné kurzy na výpočet týchto odmien sa stanovujú v súlade s vykonávacími pravidlami nariadenia o rozpočtových pravidlách a zodpovedajú jednotlivým dátumom uvedeným v prvom pododseku.
   Článok 2
   Toto rozhodnutie nadobúda účinnosť prvým dňom po jeho uverejnení v Úradnom vestníku Európskej únie.

      V Bruseli 25. februára 2010

            Za Komisiu v mene predsedu

         Catherine ASHTON

            podpredsedníčka

      (1)  Ú. v. ES L 56, 4.3.1968, s. 1.

      (2)  Ú. v. EÚ L 181, 14.7.2009, s. 1.

      PRÍLOHA

         FEBRUÁR 2009

                  Miesta pôsobenia

                  Ekonomické parity Február 2009

                  Výmenný kurz Február 2009 (1)

                  Opravné koeficienty Február 2009 (2)

                  Azerbajdžan (3)

                  0,9962

                  1,0578

                  94,2

                  Bielorusko (4)

                  2 192

                  3 495,42

                  62,7

                  Čile

                  478,2

                  810,48

                  59,0

                  Čína

                  8,502

                  8,9653

                  94,8

                  Kolumbia

                  2 300

                  2 990,32

                  76,9

                  India

                  35,8

                  64,075

                  55,9

                  Indonézia (Jakarta)

                  10 540

                  14 913,8

                  70,7

                  Kazachstan (Alma-Ata) (3)

                  150,2

                  161,79

                  92,8

                  Keňa

                  78,23

                  103,009

                  75,9

                  Lesoto

                  6,198

                  12,9979

                  47,7

                  Libéria

                  84,28

                  84,6997

                  99,5

                  Pakistan

                  48,48

                  101,889

                  47,6

                  Sierra Leone

                  3 356

                  3 998,59

                  83,9

                  Trinidad a Tobago

                  6,291

                  8,10395

                  77,6

                  Zambia (3)

                  3 331

                  6 548,29

                  50,9

         MAREC 2009

                  Miesta pôsobenia

                  Ekonomické parity Marec 2009

                  Výmenný kurz Marec 2009 (5)

                  Opravné koeficienty Marec 2009 (6)

                  Chorvátsko (7)

                  7,21

                  7,386

                  97,6

                  Spojené štáty americké (New York)

                  1,367

                  1,2782

                  106,9

                  Etiópia

                  12,93

                  14,289

                  90,5

                  Kazachstan (Astana)

                  140,3

                  191,460

                  73,3

                  Papua-Nová Guinea (7)

                  3,265

                  3,47947

                  93,8

                  Sýria

                  50,24

                  60,97

                  82,4

                  Venezuela (8)

                  2,496

                  2,74813

                  90,8

         APRÍL 2009

                  Miesta pôsobenia

                  Ekonomické parity Apríl 2009

                  Výmenný kurz Apríl 2009 (9)

                  Opravné koeficienty Apríl 2009 (10)

                  Južná Afrika

                  6,162

                  12,8433

                  48,0

                  Belize

                  1,902

                  2,5947

                  73,3

                  Kamerun (11)

                  678,9

                  655,957

                  103,5

                  Eritrea

                  10,43

                  20,8173

                  50,1

                  Spojené štáty americké (Washington)

                  1,264

                  1,3193

                  95,8

                  Ghana

                  1,045

                  1,859

                  56,2

                  Izrael

                  5,915

                  5,5288

                  107,0

                  Maroko (11)

                  9,319

                  11,2015

                  83,2

                  Nigéria

                  176,4

                  196,571

                  89,7

                  Konžská demokratická republika (11)

                  1 185

                  1 100,11

                  107,7

         MÁJ 2009

                  Miesta pôsobenia

                  Ekonomické parity Máj 2009

                  Výmenný kurz Máj 2009 (12)

                  Opravné koeficienty Máj 2009 (13)

                  Saudská Arábia

                  4,62

                  4,8515

                  95,2

                  Bielorusko (14)

                  2 348

                  3 735,22

                  62,9

                  Haiti

                  66,21

                  55,0576

                  120,3

                  Kirgizsko

                  53,52

                  56,48

                  94,8

                  Libanon

                  1 795

                  1 999,85

                  89,8

                  Nová Kaledónia

                  157

                  119,332

                  131,6

                  Srbsko

                  61,49

                  94,1782

                  65,3

                  Venezuela (15)

                  2,64

                  2,85219

                  92,6

         JÚN 2009

                  Miesta pôsobenia

                  Ekonomické parity Jún 2009

                  Výmenný kurz Jún 2009 (16)

                  Opravné koeficienty Jún 2009 (17)

                  Alžírsko

                  80,51

                  100,892

                  79,8

                  Azerbajdžan (18)

                  1,048

                  1,11513

                  94,0

                  Bosna a Hercegovina (Sarajevo)

                  1,437

                  1,95583

                  73,5

                  Kamerun (19)

                  644,4

                  655,957

                  98,2

                  Kongo (Brazzaville)

                  794

                  655,957

                  121,0

                  Chorvátsko (20)

                  6,843

                  7,3305

                  93,3

                  Gruzínsko

                  2,06

                  2,2857

                  90,1

                  Guinea Bissau

                  712,6

                  655,957

                  108,6

                  Fidži

                  1,78

                  2,91971

                  61,0

                  Šalamúnove ostrovy

                  10,23

                  10,9681

                  93,3

                  Kazachstan (Alma-Ata) (18)

                  159,4

                  209,7

                  76,0

                  Maroko (19)

                  8,821

                  11,2615

                  78,3

                  Mexiko

                  11,97

                  18,3176

                  65,3

                  Nikaragua

                  15,79

                  28,0214

                  56,3

                  Nórsko

                  11,26

                  8,9615

                  125,6

                  Uzbekistan

                  1 053

                  2 032,12

                  51,8

                  Papua-Nová Guinea (20)

                  3,456

                  3,87597

                  89,2

                  Paraguaj

                  4 748

                  7 003,48

                  67,8

                  Konžská demokratická republika (19)

                  1 277

                  1 083,84

                  117,8

                  Južný Sudán (Juba)

                  3,108

                  3,37579

                  92,1

                  Švajčiarsko (Ženeva)

                  1,692

                  1,5117

                  111,9

                  Tadžikistan

                  3,498

                  6,04787

                  57,8

                  Turecko

                  1,654

                  2,1775

                  76,0

                  Ukrajina

                  8,155

                  10,6411

                  76,6

                  Uruguaj

                  23,59

                  32,7002

                  72,1

                  Jemen

                  187,9

                  279,175

                  67,3

                  Zambia (18)

                  3 540

                  7 126,41

                  49,7

         (1)  1 EURO = jednotky miestnej meny (okrem Kuby, Ekvádora a Salvádora, kde sa využíva USD).

         (2)  Brusel = 100 %.

         (3)  Koeficient pre toto miesto pôsobenia je upravený dvakrát: vo februári 2009 a júni 2009.

         (4)  Koeficient pre toto miesto pôsobenia je upravený dvakrát: vo februári 2009 a máji 2009.

         (5)  1 EURO = jednotky miestnej meny (okrem Kuby, Ekvádora a Salvádora, kde sa využíva USD).

         (6)  Brusel = 100 %.

         (7)  Koeficient pre toto miesto pôsobenia je upravený dvakrát: v marci 2009 a júni 2009.

         (8)  Koeficient pre toto miesto pôsobenia je upravený dvakrát: v marci 2009 a máji 2009.

         (9)  1 EURO = jednotky miestnej meny (okrem Kuby, Ekvádora a Salvádora, kde sa využíva USD).

         (10)  Brusel = 100 %.

         (11)  Koeficient pre toto miesto pôsobenia je upravený dvakrát: v apríli 2009 a júni 2009.

         (12)  1 EURO = jednotky miestnej meny (okrem Kuby, Ekvádora a Salvádora, kde sa využíva USD).

         (13)  Brusel = 100 %.

         (14)  Koeficient pre toto miesto pôsobenia je upravený dvakrát: vo februári 2009 a máji 2009.

         (15)  Koeficient pre toto miesto pôsobenia je upravený dvakrát: v marci 2009 a máji 2009.

         (16)  1 EURO = jednotky miestnej meny (okrem Kuby, Ekvádora a Salvádora, kde sa využíva USD).

         (17)  Brusel = 100 %.

         (18)  Koeficient pre toto miesto pôsobenia je upravený dvakrát: vo februári 2009 a júni 2009.

         (19)  Koeficient pre toto miesto pôsobenia je upravený dvakrát: v apríli 2009 a júni 2009.

         (20)  Koeficient pre toto miesto pôsobenia je upravený dvakrát: v marci 2009 a júni 2009.


title: Rozhodnutie Rady z 22. decembra 2003 o uzatvorení Dodatkového protokolu k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, ktorým sa ustanovujú pravidlá obchodu s určitými druhmi rýb a produktmi rybolovu

text:
Dôležité právne oznámenie

|

32004D0107

Úradný vestník L 032 , 05/02/2004 S. 0011 - 0011

		Rozhodnutie Radyz 22. decembra 2003o uzatvorení Dodatkového protokolu k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, ktorým sa ustanovujú pravidlá obchodu s určitými druhmi rýb a produktmi rybolovu(2004/107/ES)Rada Európskej únie,so zreteľom na Zmluvu o založení Európskeho spoločenstva a najmä na jej článok 133 v spojení s prvou vetou prvého pododseku článku 300 ods. 2,so zreteľom na návrh Komisie,keďže:(1) Je žiaduce rozšíriť prostredníctvom Dodatkového protokolu Európsku dohodu o pridružení medzi Európskymi spoločenstvami a ich členskými štátmi na jednej strane a Rumunskom na strane druhej [1] s cieľom ustanoviť preferenčné podmienky pre dovoz určitých druhov rýb a produktov rybolovu s pôvodom v Rumunsku do spoločenstva a určitých druhov rýb a produktov rybolovu s pôvodom v spoločenstve do Rumunska.(2) Na tento účel by sa mal k spomenutej európskej dohode doplniť nový protokol, ktorým sa ustanovia pravidlá obchodu pre určité druhy rýb a produkty rybolovu.(3) Protokol by sa mal schváliť,ROZHODLA TAKTO:Článok 1Dodatkový protokol k Európskej dohode o pridružení medzi Európskymi spoločenstvami a ich členskými štátmi na jednej strane a Rumunskom na strane druhej, ktorým sa ustanovujú pravidlá obchodu pre určité druhy rýb a produkty rybolovu, sa týmto v mene spoločenstva schvaľuje.Znenie protokolu je pripojené k tomuto rozhodnutiu.Článok 2Podľa článku 4 oznámi predseda Rady súhlas spoločenstva s protokolom vláde Rumunska.V Bruseli 22. decembra 2003Za RadupredsedaA. Matteoli[1] Ú. v. ES L 357, 31.12.1994, s. 2.--------------------------------------------------


title: Rozhodnutie Rady 2014/214/SZBP zo 14. apríla 2014, ktorým sa mení rozhodnutie 2013/184/SZBP o reštriktívnych opatreniach voči Mjanmarsku/Barme

text:
                  15.4.2014

                  SK

                  Úradný vestník Európskej únie

                  L 111/84

         ROZHODNUTIE RADY 2014/214/SZBP
         zo 14. apríla 2014,
         ktorým sa mení rozhodnutie 2013/184/SZBP o reštriktívnych opatreniach voči Mjanmarsku/Barme
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 29,
         keďže:

                     (1)

                     Rada 22. apríla 2013 prijala rozhodnutie 2013/184/SZBP (1).

                     (2)

                     Na základe preskúmania rozhodnutia 2013/184/SZBP by sa platnosť reštriktívnych opatrení mala predĺžiť do 30. apríla 2015.

                     (3)

                     Rozhodnutie 2013/184/SZBP by sa malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Rozhodnutie 2013/184/SZBP sa týmto mení takto:
            Článok 3 sa nahrádza takto:

                  „Článok 3
                  Toto rozhodnutie sa uplatňuje do 30. apríla 2015. Podlieha neustálej revízii. Podľa potreby sa predĺži jeho platnosť alebo bude zmenené, ak Rada usúdi, že sa jeho ciele nedosiahli.“

            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

            V Luxemburgu 14. apríla 2014

                  Za Radu

                  predsedníčka

               C. ASHTON

            (1)  Rozhodnutie Rady 2013/184/SZBP z 22. apríla 2013 o reštriktívnych opatreniach voči Mjanmarsku/Barme a o zrušení rozhodnutia 2010/232/SZBP (Ú. v. EÚ L 111, 23.4.2013, s. 75).


title: Rozhodnutie Komisie z 12. júla 1983, ktorým sa ustanovujú spôsoby spolupráce medzi Európskym hospodárskym spoločenstvom a Medzinárodnou komisiou pre občiansky stav

text:
Dôležité právne oznámenie

|

31983D0473

Úradný vestník L 260 , 21/09/1983 S. 0019 - 0019 Fínske špeciálne vydanie: Kapitola 11 Zväzok 11 S. 0021  Španielske špeciálne vydanie: Kapitola 11 Zväzok 18 S. 0289  Švédske špeciálne vydanie: Kapitola 11 Zväzok 11 S. 0021  Portugalské špeciálne vydanie Kapitola 11 Zväzok 18 S. 0289

		Rozhodnutie Komisiez 12. júla 1983,ktorým sa ustanovujú spôsoby spolupráce medzi Európskym hospodárskym spoločenstvom a Medzinárodnou komisiou pre občiansky stav(83/473/EHS)KOMISIA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva, najmä na jej článok 229,keďže Európske spoločenstvá vytvorili patričné vzťahy s množstvom medzinárodných organizácií; keďže príslušné dohody, uzatvorené Komisiou, ktoré sa týkajú pracovných vzťahov medzi Európskymi spoločenstvami a medzinárodnými organizáciami a ktoré vytvárajú systém spolupráce určený na zabezpečenie ich hladkého fungovania;keďže Európske hospodárske spoločenstvo a Medzinárodná Komisia pre občiansky stav majú spoločné záujmy v mnohých oblastiach aproximácie práva, predovšetkým v oblastiach rodinného práva, občianskeho práva a svojprávnosti fyzických osôb;keďže je vhodné stanoviť spôsoby spolupráce medzi týmito dvoma organizáciami,PRIJALA TOTO ROZHODNUTIE:Jediný článokDohoda o spôsoboch spolupráce, ktorá vyplýva z výmeny listov medzi Európskym hospodárskym spoločenstvom a Medzinárodnou komisiou pre občiansky stav sa týmto schvaľuje.V Bruseli 12. júla 1983Za KomisiuKarl-Heinz Narjesčlen Komisie--------------------------------------------------


title: 2013/504/EÚ: Rozhodnutie európskeho dozorného úradníka pre ochranu údajov zo 17. decembra 2012 o prijatí rokovacieho poriadku

text:
               15.10.2013

               SK

               Úradný vestník Európskej únie

               L 273/41

         ROZHODNUTIE EURÓPSKEHO DOZORNÉHO ÚRADNÍKA PRE OCHRANU ÚDAJOV
   zo 17. decembra 2012
   o prijatí rokovacieho poriadku
   (2013/504/EÚ)
   EURÓPSKY DOZORNÝ ÚRADNÍK PRE OCHRANU ÚDAJOV,
   so zreteľom na nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (1), a najmä na jeho článok 46 písm. k),
   keďže:

               (1)

               V článku 8 Charty základných práv a článku 16 Zmluvy o fungovaní Európskej únie sa ustanovuje, že dodržiavanie pravidiel, ktoré sa vzťahujú na ochranu jednotlivcov, pokiaľ ide o spracúvanie osobných údajov, ktoré sa ich týkajú inštitúciami, orgánmi, úradmi a agentúrami Únie, podlieha kontrole nezávislých orgánov.

               (2)

               V nariadení (ES) č. 45/2001 sa ustanovuje vytvorenie nezávislého orgánu označovaného ako európsky dozorný úradník pre ochranu údajov, ktorého úlohou je zabezpečiť, aby inštitúcie a orgány Únie dodržiavali základné práva a slobody fyzických osôb, a najmä ich právo na súkromie, vzhľadom na spracovanie osobných údajov.

               (3)

               V nariadení (ES) č. 45/2001 sa takisto ustanovujú povinnosti a právomoci európskeho dozorného úradníka pre ochranu údajov, ako aj menovanie európskeho dozorného úradníka pre ochranu údajov a asistenta dozorného úradníka.

               (4)

               V nariadení (ES) č. 45/2001 sa okrem toho ustanovuje, že sekretariát napomáha činnosť európskeho dozorného úradníka pre ochranu údajov, a stanovuje sa viacero ustanovení týkajúcich sa personálnej a rozpočtovej oblasti.

               (5)

               V rozhodnutí Európskeho parlamentu, Rady a Komisie č. 1247/2002/ES z 1. júla 2002 o pravidlách a všeobecných podmienkach, ktorými sa spravuje výkon funkcie európskeho dozorného úradníka pre ochranu údajov (2), sa ustanovuje viacero ďalších ustanovení týkajúcich sa tejto otázky.

               (6)

               Ďalšie povinnosti a právomoci európskeho dozorného úradníka pre ochranu údajov sú uvedené v iných ustanoveniach právnych predpisov Únie,

         PRIJAL TENTO ROKOVACÍ PORIADOK:
   KAPITOLA I

      VŠEOBECNÉ USTANOVENIA

   Článok 1
   Vykonávanie povinností a právomocí
   Európsky dozorný úradník pre ochranu údajov vykonáva povinnosti a právomoci, ktoré mu vyplývajú z nariadenia (ES) č. 45/2001 a iných ustanovení právnych predpisov Únie.
   Článok 2
   Vymedzenie pojmov
   V tomto rokovacom poriadku:

               a)

               „nariadenie“ znamená nariadenie (ES) č. 45/2001;

               b)

               „inštitúcia“ znamená inštitúcia, orgán, úrad alebo agentúra Únie, na ktorú sa vzťahuje nariadenie (ES) č. 45/2001;

               c)

               „európsky dozorný úradník pre ochranu údajov (EDPS)“ znamená európsky dozorný úradník pre ochranu údajov ako inštitúcia;

               d)

               „dozorný úradník“, pokiaľ nie je uvedené inak, znamená osoby vykonávajúce funkciu európskeho dozorného úradníka pre ochranu údajov a asistenta dozorného úradníka;

               e)

               „správne opatrenie“ znamená rozhodnutie alebo akýkoľvek iný akt správnych orgánov Únie, ktorý je všeobecne platný a týka sa spracovania osobných údajov inštitúciami.

         KAPITOLA II

      INŠTITÚCIA A SEKRETARIÁT

   Článok 3
   Nezávislosť, dobrá správa vecí verejných a dobrá správna prax
   1.   Dozorný úradník v súlade s článkom 44 nariadenia koná pri výkone svojich služobných povinností úplne nezávisle.
   2.   Dozorný úradník zabezpečí riadne fungovanie služieb, ktoré sú k dispozícii na vykonávanie úloh uvedených v článku 1, pričom zohľadní zásady dobrej správy vecí verejných, dobrej správnej praxe a dobrého riadenia.
   Článok 4
   Úlohy dozorného úradníka a asistenta dozorného úradníka
   1.   Dozorný úradník a asistent dozorného úradníka ako členovia inštitúcie prijímajú stratégie, politiky a rozhodnutia a spolupracujú pri plnení úloh uvedených v článku 1. V prípade, keď dozorný úradník nie je prítomný alebo nemôže konať, tieto úlohy plní asistent dozorného úradníka a naopak.
   2.   Cieľom dozorného úradníka a asistenta dozorného úradníka je dosiahnuť konsenzus, pokiaľ ide o všeobecné stratégie a politiky a ostatné dôležité záležitosti vrátane tých, ktoré sa týkajú sekretariátu. V prípadoch, keď nie je možné dosiahnuť konsenzus a vec je naliehavá, rozhoduje dozorný úradník.
   3.   Dozorný úradník v úzkej spolupráci s asistentom dozorného úradníka zabezpečí vzájomné rozdelenie práce vrátane určenia hlavnej zodpovednosti za prípravu, prijatie a dohľad nad uplatňovaním rozhodnutí a v prípade potreby delegovanie úloh na asistenta dozorného úradníka.
   Článok 5
   Sekretariát
   1.   V súlade s článkom 43 ods. 4 nariadenia činnosti dozorného úradníka napomáha sekretariát, pričom úlohy a pracovné postupy sekretariátu vymedzí dozorný úradník.
   2.   Dozorný úradník môže delegovať niektoré úlohy na jednotlivých pracovníkov, pričom je možné nahradiť týchto pracovníkov inými.
   3.   Dozorný úradník vytvorí viacero oddelení a úsekov, z ktorých pozostáva sekretariát, aby mu pomáhali pri príprave a plnení úloh uvedených v článku 1. Každé oddelenie alebo úsek má svojho vedúceho.
   Článok 6
   Riaditeľ
   1.   Sekretariát vedie riaditeľ, ktorý prijíma všetky opatrenia potrebné na zabezpečenie riadneho fungovania sekretariátu a účinného využívania zdrojov vrátane náhrady riaditeľa v prípade, keď riaditeľ nie je prítomný alebo nemôže konať.
   2.   Riaditeľ zodpovedá za:

               a)

               prípravu a vykonávanie stratégií a politík;

               b)

               prispievanie k ich hodnoteniu a rozvoju;

               c)

               koordináciu a plánovanie činností, meranie výkonu a zastupovanie inštitúcie vo vzťahu k iným inštitúciám a orgánom v prípade potreby.

         Článok 7
   Správna rada
   1.   Správnu radu tvoria dozorný úradník, asistent dozorného úradníka a riaditeľ. Správna rada zasadá pravidelne, zvyčajne raz za týždeň, aby prerokovala všeobecné stratégie a politiky a iné dôležité záležitosti a prispela k dobrej koordinácii príslušných činností.
   2.   Riadne fungovanie sekretariátu správnej rady zabezpečí riaditeľ.
   Článok 8
   Zasadnutie s riaditeľom
   Riaditeľ sa pravidelne, zvyčajne raz za týždeň, stretáva na zasadnutí s vedúcimi oddelení a úsekov, aby zabezpečili koordináciu a plánovanie činností a prípravu a vykonávanie stratégií a politík. Riadne fungovanie sekretariátu zasadnutia s riaditeľom zabezpečí riaditeľ.
   Článok 9
   Menovací orgán
   1.   Pokiaľ sa v rozhodnutí dozorného úradníka týkajúcom sa vykonávania právomocí udelených menovaciemu orgánu a orgánu oprávnenému uzatvárať pracovné zmluvy neustanovuje inak, riaditeľ vykonáva právomoci udelené menovaciemu orgánu v zmysle článku 2 služobného poriadku úradníkov Európskej únie a právomoci udelené orgánu oprávnenému uzatvárať pracovné zmluvy v zmysle článku 6 podmienok zamestnávania ostatných zamestnancov Európskej únie a všetky ďalšie súvisiace právomoci, ktoré vyplývajú európskemu dozornému úradníkovi pre ochranu údajov z iných správnych rozhodnutí, a to rozhodnutí na vnútornej úrovni európskeho dozorného úradníka pre ochranu údajov, ako aj rozhodnutí medziinštitucionálnej povahy.
   2.   Riaditeľ môže delegovať vykonávanie právomocí uvedených v odseku 1 na úradníka zodpovedného za riadenie ľudských zdrojov.
   Článok 10
   Povoľujúci úradník a účtovník
   1.   Dozorný úradník vykonáva právomoci povoľujúceho úradníka. Právomoci delegovaného a ďalej delegovaného povoľujúceho úradníka vykonávajú osoby menované v listine úloh a zodpovedností delegovaného povoľujúceho úradníka a v listine úloh a zodpovedností ďalej delegovaného povoľujúceho úradníka.
   2.   Účtovník Európskej komisie je účtovníkom európskeho dozorného úradníka pre ochranu údajov.
   KAPITOLA III

      DELEGOVANIE A ZASTUPOVANIE

   Článok 11
   Delegovanie
   1.   Dozorný úradník môže na riaditeľa delegovať právomoc prijať a podpísať konečný text každého rozhodnutia alebo stanoviska, ktorého obsah je už určený.
   2.   V prípade, keď sú podľa odseku 1 právomoci delegované na riaditeľa, môže riaditeľ ďalej delegovať právomoc vykonávať uvedené právomoci v jeho neprítomnosti na príslušných vedúcich oddelení alebo úsekov.
   3.   Odsekmi 1 a 2 nie sú dotknuté pravidlá týkajúce sa delegovania právomocí udelených menovaciemu orgánu alebo právomocí týkajúcich sa finančných otázok, ako sa ustanovuje v článkoch 9 a 10.
   Článok 12
   Zastupovanie
   1.   V prípade neprítomnosti dozorného úradníka a asistenta dozorného úradníka, alebo ak existujú skutočnosti, ktoré im bránia vo výkone ich funkcií, koná namiesto nich vo veciach vyžadujúcich naliehavú pozornosť v prípade potreby riaditeľ.
   2.   Ak riaditeľ nemôže vykonávať svoje funkcie alebo ak miesto nie je obsadené a dozorný úradník nevymenoval nijakého úradníka, riaditeľa zastupuje prítomný vedúci oddelenia alebo úseku nachádzajúci sa v najvyššej platovej triede alebo, v prípade, keď sa v najvyššej platovej triede nachádza viacero osôb, zastupuje ho služobne najstarší vedúci oddelenia alebo úseku v príslušnej platovej triede, a v prípade, keď sa v tejto platovej triede nachádza viacero služobne rovnako starých osôb, zastupuje ho najstarší z nich.
   3.   Ak nie je prítomný žiaden vedúci oddelenia alebo úseku a nebol určený žiaden úradník, riaditeľa zastupuje úradník prítomný na uvedenom oddelení alebo úseku nachádzajúci sa v najvyššej platovej triede alebo, v prípade, keď sa v tejto platovej triede nachádza viacero osôb, zastupuje služobne najstarší úradník, a v prípade, keď sa v tejto platovej triede nachádza viacero služobne rovnako starých úradníkov, zastupuje najstarší z nich.
   4.   Ak niektorý iný vedúci pracovník nemôže vykonávať svoje povinnosti alebo ak jeho miesto nie je obsadené, riaditeľ po dohode s dozorným úradníkom určí zastupujúceho úradníka. Ak takto nie je určený žiaden úradník, zastupovaním je poverený úradník prítomný na oddelení alebo úseku nachádzajúci sa v najvyššej platovej triede alebo, v prípade, keď sa v uvedenej platovej triede nachádza viacero osôb, zastupuje služobne najstarší pracovník v rámci tejto platovej triedy, a v prípade, keď sa v tejto platovej triede nachádza viacero rovnako služobne starých pracovníkov, zastupovaním je poverený najstarší z nich.
   5.   Odsekmi 1 až 4 nie sú dotknuté pravidlá týkajúce sa delegovania právomocí udelených menovaciemu orgánu alebo právomocí týkajúcich sa finančných otázok, ako sa ustanovuje v článkoch 9 a 10.
   KAPITOLA IV

      PLÁNOVANIE

   Článok 13
   Ročný plán riadenia
   1.   Európsky dozorný úradník pre ochranu údajov každý rok vytvorí ročný plán riadenia v súlade so zásadami dobrej správy vecí verejných a riadneho finančného hospodárenia. V pláne sa vo všeobecných a osobitných cieľoch vyjadrí dlhodobá stratégia európskeho dozorného úradníka pre ochranu údajov. S cieľom monitorovať a sledovať dosiahnuté výsledky sa dvakrát ročne vymedzia a merajú ukazovatele výkonu a ciele.
   2.   Do ročného plánu riadenia, ktorý bude zahŕňať zistené riziká a plánovanie zmiernenia rizík, sa začlení analýza rizík plánovaných činností európskeho dozorného úradníka pre ochranu údajov.
   Článok 14
   Výročná správa
   1.   Európsky dozorný úradník pre ochranu údajov v súlade s článkom 48 nariadenia predkladá Európskemu parlamentu, Rade a Komisii výročnú správu o činnosti (ďalej len „výročná správa“) a postúpi ju ostatným inštitúciám.
   2.   Európsky dozorný úradník pre ochranu údajov predloží a uverejní výročnú správu na svojej webovej stránke najneskôr do 1. júla nasledujúceho roka.
   3.   Európsky dozorný úradník pre ochranu údajov podľa článku 48 ods. 2 nariadenia zohľadní pripomienky, ktoré predložili ostatné inštitúcie uvedené v odseku 1, s cieľom možného následného preskúmania správy v Európskom parlamente.
   KAPITOLA V

      OSOBITNÉ POSTUPY

      ODDIEL 1

         Všeobecné ustanovenia

   Článok 15
   Hlavné zásady a základné hodnoty
   1.   Európsky dozorný úradník pre ochranu údajov vykonáva činnosť vo verejnom záujme na úrovni Únie ako odborný, nezávislý, spoľahlivý a autoritatívny orgán v oblasti ochrany údajov. Zásahy európskeho dozorného úradníka pre ochranu údajov sa zakladajú na nestrannosti, bezúhonnosti, transparentnosti a pragmatizme.
   2.   Európsky dozorný úradník pre ochranu údajov konštruktívne spolupracuje so zainteresovanými stranami v záujme zabezpečenia spravodlivej rovnováhy medzi ochranou údajov a súkromia a ostatnými záujmami a politikami.
   3.   Dozor nad inštitúciami sa zakladá na zásade, že za dodržiavanie sú zodpovední predovšetkým samotní správcovia.
   Článok 16
   Politika týkajúca sa činností
   Európsky dozorný úradník pre ochranu údajov prijíma dokumenty o politikách s cieľom stanoviť hlavné prvky politiky európskeho dozorného úradníka pre ochranu údajov týkajúce sa osobitných činností v prípade, keď je to dôležité pre poskytnutie usmernenia k určeniu stanoviska európskeho dozorného úradníka pre ochranu údajov v súvislosti s konkrétnou činnosťou. Dokumenty o politikách sa pravidelne aktualizujú.
   Článok 17
   Monitorovanie súladu s nariadením
   Európsky dozorný úradník pre ochranu údajov vykonáva pravidelné monitorovanie s cieľom zabezpečiť primeraný prehľad o dodržiavaní ochrany údajov v inštitúciách. Toto monitorovanie môže byť všeobecné alebo konkrétnejšie, založené na poznatkoch a dôkazoch získaných pri vykonávaní činností v oblasti dohľadu.
   Článok 18
   Presadzovanie
   Európsky dozorný úradník pre ochranu údajov presadzuje povinnosti súvisiace s ochranou údajov, pričom uplatňuje právomoci ustanovené v článku 47 nariadenia. Uvedené právomoci uplatňuje v plnom rozsahu v prípadoch vážneho, úmyselného alebo opakovaného nedodržania.

      ODDIEL 2

         Predbežné kontroly

   Článok 19
   Žiadosť o vykonanie predbežnej kontroly
   1.   V súlade s článkom 27 nariadenia operácie spracovania, ktoré by z dôvodov svojej povahy, rozsahu alebo svojich účelov pravdepodobne predstavovali špecifické riziká pre práva a slobody dotknutej osoby, podliehajú na základe oznámenia, ktoré predloží dozorný úradník pre ochranu údajov danej inštitúcie, predbežnej kontrole európskym dozorným úradníkom pre ochranu údajov.
   2.   V prípade pochybnosti o nevyhnutnosti predbežnej kontroly európsky dozorný úradník pre ochranu údajov na požiadanie dozorného úradníka pre ochranu údajov určí, či operácia spracovania predstavuje špecifické riziká a v prípade, že áno, vyzve dozorného úradníka pre ochranu údajov, aby prípad náležite oznámil.
   3.   Ak operácia spracovania nepredstavuje špecifické riziká, európsky dozorný úradník pre ochranu údajov môže aj tak predložiť inštitúcii určité odporúčania.
   4.   Oznámenia o predbežnej kontrole sa posielajú na sekretariát európskeho dozorného úradníka pre ochranu údajov elektronickou poštou, pričom sa použije štandardný formulár európskeho dozorného úradníka pre ochranu údajov.
   5.   K formuláru oznámenia sa môžu pripojiť akékoľvek ďalšie dôležité informácie týkajúce sa oznámenej operácie spracovania.
   Článok 20
   Stanoviská k predbežnej kontrole
   1.   Európsky dozorný úradník pre ochranu údajov prijme stanovisko, v ktorom uvedie príslušné dôvody a závery predbežnej kontroly.
   2.   Ak oznámené spracovanie zahŕňa možné porušenie ustanovení nariadenia, európsky dozorný úradník pre ochranu údajov v prípade potreby predloží návrhy na predídenie takému porušovaniu.
   Článok 21
   Lehoty na prijatie stanoviska k predbežnej kontrole a pozastavenie týchto lehôt
   1.   V súlade s článkom 27 ods. 4 nariadenia európsky dozorný úradník pre ochranu údajov doručí svoje stanovisko k predbežnej kontrole do dvoch mesiacov od prijatia oznámenia. Európsky dozorný úradník pre ochranu údajov môže požiadať o ďalšie informácie, ktoré považuje za nevyhnutné. Dvojmesačná lehota môže byť pozastavená, kým európsky dozorný úradník pre ochranu údajov nedostane požadované informácie. Táto lehota sa môže predĺžiť o ďalšie dva mesiace, pokiaľ je to nevyhnutné vzhľadom na zložitosť veci.
   2.   Stanovisko sa považuje za kladné v prípade, keď sa nedoručí do konca uvedenej dvojmesačnej lehoty alebo počas jej predĺženia.
   3.   Lehota sa začína počítať odo dňa nasledujúceho po dni prijatia formulára oznámenia.
   4.   Ak posledný deň lehoty pripadne na štátny sviatok alebo iný deň, keď európsky dozorný úradník pre ochranu údajov neposkytuje služby, za posledný deň lehoty na doručenie stanoviska sa považuje nasledujúci pracovný deň.
   Článok 22
   Lehoty a ich pozastavenie
   1.   Európsky dozorný úradník pre ochranu údajov skôr ako prijme stanovisko, pošle inštitúcii návrh tohto stanoviska, aby získal spätnú väzbu týkajúcu sa praktických aspektov a faktických nepresností. Inštitúcia poskytne spätnú väzbu do 10 dní od prijatia návrhu stanoviska. Na odôvodnenú žiadosť prevádzkovateľa sa táto lehota môže predĺžiť. Lehota uvedená v článku 21 ods. 1 sa pozastaví na základe žiadosti o poskytnutie spätnej väzby. Pokiaľ európsky dozorný úradník pre ochranu údajov v uvedenej lehote nedostane spätnú väzbu, pokračuje v postupe prijímania stanoviska.
   2.   Európsky dozorný úradník pre ochranu údajov poskytne inštitúcii lehotu tri mesiace odo dňa prijatia stanoviska na predloženie informácií o vykonaní odporúčaní uvedených v stanovisku. Uvedené informácie podliehajú nadväzným opatreniam európskeho dozorného úradníka pre ochranu údajov.
   Článok 23
   Register predbežných kontrol
   1.   V súlade s článkom 27 ods. 5 nariadenia európsky dozorný úradník pre ochranu údajov vedie register všetkých operácií spracovania, ktoré mu boli oznámené podľa článku 27 nariadenia.
   2.   Register vylučuje akýkoľvek odkaz na bezpečnostné opatrenia. V registri sa uvádza odkaz na stanovisko európskeho dozorného úradníka pre ochranu údajov a informácie o lehote, ktorú má inštitúcia na poskytnutie informácií podľa článku 22 ods. 2. Register je k dispozícii na webovej stránke európskeho dozorného úradníka pre ochranu údajov.

      ODDIEL 3

         Konzultácie o administratívnych opatreniach

   Článok 24
   Konzultácie o administratívnych opatreniach
   1.   V súlade s článkom 28 ods. 1 nariadenia inštitúcie informujú európskeho dozorného úradníka pre ochranu údajov o vypracovaní administratívnych opatrení týkajúcich sa spracovania osobných údajov.
   2.   V súlade s článkom 46 písm. d) nariadenia európsky dozorný úradník pre ochranu údajov v reakcii na konzultácie radí inštitúciám vo všetkých veciach týkajúcich sa spracovania osobných údajov, najmä však predtým, než tieto inštitúcie vypracujú vnútorné pravidlá vzťahujúce sa na ochranu základných práv a slobôd so zreteľom na spracovanie osobných údajov.
   3.   Európsky dozorný úradník pre ochranu údajov v zásade len zohľadní konzultácie, ktoré boli predložené na konzultáciu najprv úradníkovi pre ochranu údajov príslušnej inštitúcie.
   Článok 25
   Stanoviská
   1.   Európsky dozorný úradník pre ochranu údajov v zásade doručí stanovisko v lehote dvoch mesiacov od prijatia žiadosti o konzultáciu. Európsky dozorný úradník pre ochranu údajov môže požiadať o ďalšie informácie, ktoré považuje za nevyhnutné. Dvojmesačná lehota môže byť pozastavená, kým európsky dozorný úradník pre ochranu údajov nedostane požadované informácie.
   2.   Európsky dozorný úradník pre ochranu údajov poskytne inštitúcii lehotu tri mesiace odo dňa prijatia stanoviska na predloženie informácií o vykonaní odporúčaní uvedených v stanovisku. Uvedené informácie podliehajú nadväzným opatreniam európskeho dozorného úradníka pre ochranu údajov.

      ODDIEL 4

         Konzultácie o legislatívnych opatreniach a opatreniach v oblasti politiky

   Článok 26
   Rozsah konzultácií
   1.   V súlade s článkom 41 a článkom 28 ods. 2 nariadenia európsky dozorný úradník pre ochranu údajov poskytuje poradenstvo v súvislosti s legislatívnymi návrhmi na základe zmlúv a ostatnými aktmi a dokumentmi, ako sú napríklad:

               a)

               rozhodnutia v rámci spoločnej zahraničnej a bezpečnostnej politiky;

               b)

               vykonávacie a delegované akty;

               c)

               dokumenty týkajúce sa dohôd s tretími krajinami a medzinárodnými organizáciami;

               d)

               legislatívne iniciatívy členských štátov podľa zmlúv;

               e)

               iniciatívy pre lepšiu spoluprácu;

               f)

               nezáväzné akty, ako napríklad odporúčania a oznámenia týkajúce sa ochrany práv a slobôd jednotlivcov so zreteľom na spracovanie osobných údajov.

         Európsky dozorný úradník pre ochranu údajov poskytuje takéto poradenstvo na základe konzultácie s Komisiou podľa článku 28 ods. 2 nariadenia, na základe akejkoľvek inej žiadosti inštitúcie alebo z vlastnej iniciatívy.
   2.   Európsky dozorný úradník pre ochranu údajov poskytuje inštitúciám konzultácie vo všetkých fázach legislatívneho postupu.
   Článok 27
   Neformálne konzultácie
   1.   Ako vyplýva z dohody s Komisiou konzultácie s európskym dozorným úradníkom pre ochranu údajov sa vykonajú skôr, než kolégium komisárov dospeje ku konečnému rozhodnutiu prijať opatrenie alebo legislatívny návrh, alebo dokument o politike. Európsky dozorný úradník pre ochranu údajov na základe týchto konzultácií poskytne príslušnému útvaru Komisie neformálne pripomienky k návrhu alebo súvisiacemu dokumentu.
   2.   V neformálnych pripomienkach poskytnutých podľa odseku 1 sa dodržiava dôvernosť vnútorného rozhodovacieho postupu Komisie, na ktorý sa vzťahujú platné pravidlá podľa zmlúv a sekundárne právne predpisy. Pokiaľ je to primerané a možné, európsky dozorný úradník pre ochranu údajov sa usiluje dodržiavať lehoty navrhnuté útvarmi Komisie.
   Článok 28
   Legislatívne stanoviská a formálne pripomienky
   1.   Európsky dozorný úradník pre ochranu údajov môže poskytnúť poradenstvo týkajúce sa legislatívneho návrhu alebo súvisiaceho dokumentu vo forme stanoviska, formálnych pripomienok alebo akéhokoľvek iného nástroja, ktorý sa považuje za primeraný.
   2.   Európsky dozorný úradník pre ochranu údajov vo svojom stanovisku analyzuje aspekty návrhu alebo súvisiaceho dokumentu týkajúce sa ochrany údajov. Stanovisko sa v zásade uverejní v lehote troch mesiacov od prijatia návrhu alebo súvisiaceho dokumentu.
   3.   Zhrnutie stanoviska sa uverejní v Úradnom vestníku Európskej únie (séria C) a úplné znenie sa uverejní na webovej stránke európskeho dozorného úradníka pre ochranu údajov.
   4.   Európsky dozorný úradník pre ochranu údajov zameria formálne pripomienky na osobitné aspekty návrhu alebo súvisiaceho dokumentu. Formálne pripomienky sa v zásade uverejnia v lehote dvoch mesiacov od prijatia dokumentu. Uverejnia sa na webovej stránke európskeho dozorného úradníka pre ochranu údajov.
   Článok 29
   Ročné priority a zoznam
   1.   Európsky dozorný úradník pre ochranu údajov uverejní na webovej stránke európskeho dozorného úradníka pre ochranu údajov ročné priority.
   2.   Európsky dozorný úradník pre ochranu údajov uverejní trikrát do roka na svojej webovej stránke zoznam legislatívnych návrhov a súvisiacich dokumentov, v súvislosti s ktorými plánuje poskytnúť poradenstvo. V tomto zozname sa uvedené dokumenty rozdeľujú podľa svojej priority.
   3.   Uvedený zoznam sa zakladá na ročnom pracovnom programe Komisie a jeho aktualizovaných prílohách a na všetkých ostatných relevantných informáciách, ktoré sú k dispozícii.
   Článok 30
   Sledovanie legislatívnych stanovísk a formálnych pripomienok
   1.   Európsky dozorný úradník pre ochranu údajov po poskytnutí poradenstva aktívne sleduje vývoj v Európskom parlamente, Rade a Komisii.
   2.   Dozorný úradník je k dispozícii, aby na zasadnutí so zákonodarcom ústne predstavil a prerokoval odporúčania európskeho dozorného úradníka pre ochranu údajov alebo aby poskytol akýkoľvek iný požadovaný príspevok.
   3.   Pokiaľ sa príslušné legislatívne opatrenie podstatne zmení, európsky dozorný úradník pre ochranu údajov môže zvážiť predloženie ďalšieho stanoviska, ďalších pripomienok alebo akéhokoľvek ďalšieho nástroja, ktorý sa považuje za primeraný.

      ODDIEL 5

         Sťažnosti

   Článok 31
   Sťažnosti
   1.   V súlade s článkom 46 písm. a) nariadenia európsky dozorný úradník pre ochranu údajov pojednáva o sťažnostiach, v primeranom rozsahu ich vyšetruje a v primeranej lehote informuje dotknuté osoby o ich výsledku.
   2.   Sťažnosti predložené európskemu dozornému úradníkovi pre ochranu údajov nemajú vplyv na lehoty na odvolanie v paralelných správnych alebo súdnych konaniach.
   Článok 32
   Podanie sťažnosti
   1.   V sťažnosti sa uvádza totožnosť osoby, ktorá sťažnosť podáva.
   2.   Sťažnosť sa podáva písomne v ktoromkoľvek úradnom jazyku Únie a v sťažnosti sa uvedú všetky informácie nevyhnutné na porozumenie jej predmetu.
   3.   Sťažnosť sa v zásade podáva v lehote dvoch rokov odo dňa, keď sťažovateľ zistil skutočnosti, ktoré sú jej základom.
   4.   Ak sťažnosť týkajúca sa tých istých skutočností bola podaná európskemu ombudsmanovi, európsky dozorný úradník pre ochranu údajov preskúma jej prípustnosť vzhľadom na ustanovenia Memoranda o porozumení medzi Európskym ombudsmanom a Európskym dozorným úradníkom pre ochranu údajov (3).
   Článok 33
   Riešenie sťažností
   1.   Európsky dozorný úradník pre ochranu údajov rozhodne o najvhodnejšej forme a prostriedkoch na riešenie sťažnosti, pričom vezme do úvahy:

               a)

               charakter a závažnosť údajného porušenia pravidiel ochrany údajov;

               b)

               význam škody, ktorá vznikla jednej alebo viacerým dotknutým osobám na základe uvedeného porušenia;

               c)

               prípadný celkový význam prípadu, takisto vo vzťahu k iným súvisiacim verejným a/alebo súkromným záujmom;

               d)

               pravdepodobnosť konštatovania porušenia;

               e)

               presný dátum udalosti, každé správanie, ktoré už nemá vplyv, odstránenie uvedeného vplyvu alebo primeraná záruka tohto odstránenia.

         2.   Opatrenia európskeho dozorného úradníka pre ochranu údajov môžu pozostávať najmä z písomnej žiadosti o poskytnutie informácií, rozhovorov s príslušnými osobami, kontrol na mieste alebo súdneho preskúmania príslušných zariadení.
   3.   Európsky dozorný úradník pre ochranu údajov zverejní obsah sťažnosti a totožnosť sťažovateľa len v rozsahu nevyhnutnom na riadne vedenie vyšetrovania. Európsky dozorný úradník pre ochranu údajov neposkytne tretím stranám počas vyšetrovania a po jeho ukončení nijaké dokumenty súvisiace so sťažnosťou vrátane konečného rozhodnutia, pokiaľ príslušné osoby neposkytli súhlas s týmto zverejnením alebo pokiaľ európsky dozorný úradník pre ochranu údajov nemá zákonnú povinnosť tak urobiť.
   4.   Európsky dozorný úradník pre ochranu údajov uverejní informácie o sťažnosti len vo forme, ktorá neumožňuje určenie totožnosti sťažovateľa alebo iných dotknutých osôb.
   Článok 34
   Výsledok sťažností
   1.   Európsky dozorný úradník pre ochranu údajov čo najskôr oznámi sťažovateľovi výsledok sťažnosti a prijaté opatrenie.
   2.   Pokiaľ sa sťažnosť považuje za neprípustnú alebo jej dôvod sa skončil, európsky dozorný úradník pre ochranu údajov v prípade potreby poradí sťažovateľovi, aby sa obrátil na iný orgán.
   3.   V článku 32 ods. 2 nariadenia sa ustanovuje, že ak európsky dozorný úradník pre ochranu údajov neodpovie do šiestich mesiacov, sťažnosť sa považuje za zamietnutú.
   Článok 35
   Preskúmanie a súdne opravné prostriedky
   1.   Sťažovateľ a príslušná inštitúcia môžu písomne požiadať európskeho dozorného úradníka pre ochranu údajov, aby preskúmal rozhodnutie o sťažnosti.
   2.   Žiadosť o preskúmanie sa podá v lehote jedného mesiaca odo dňa prijatia rozhodnutia a obmedzuje sa na nové prvky alebo právne tvrdenia, ktoré európsky dozorný úradník pre ochranu údajov nevzal do úvahy.
   3.   Nezávisle od možnosti požiadať európskeho dozorného úradníka pre ochranu údajov o preskúmanie rozhodnutia o sťažnosti je možné spochybniť toto rozhodnutie pred Súdnym dvorom Európskej únie v súlade s podmienkami ustanovenými v článku 263 Zmluvy o fungovaní Európskej únie.

      ODDIEL 6

         Inšpekcie a kontroly

   Článok 36
   Inšpekcie
   1.   Európsky dozorný úradník pre ochranu údajov rozhodne o vykonaní inšpekcie vždy, keď sa overenie na mieste považuje za nevyhnutné na vykonanie úloh v oblasti dohľadu alebo na dodržanie právneho záväzku.
   2.   Vykonanie inšpekcie sa príslušnej inštitúcii oznámi písomne štyri týždne pred dňom plánovanej inšpekcie. V oznámení sa uvedie účel a rozsah inšpekcie, určí sa deň inšpekcie a stanoví sa lehota, v ktorej inštitúcia môže požiadať o zmenu dátumu a poskytnúť európskemu dozornému úradníkovi pre ochranu údajov všetky požadované informácie.
   3.   Európsky dozorný úradník pre ochranu údajov potom uverejní rozhodnutie o vykonaní inšpekcie, v ktorom stanoví účel, rozsah, dátum (dátumy), čas a miesto (miesta) inšpekcie a uvedie právny základ inšpekčných činností. Rozhodnutie obsahuje mandáty každého pracovníka, ktorý sa zúčastňuje na inšpekcii.
   4.   Pracovníci, ktorí vykonávajú inšpekciu, selektívne a primerane zbierajú všetky písomné dôkazy. Všetky písomné dôkazy sa primerane zabezpečia.
   5.   Rozhovory a informácie získané počas inšpekcie a dodržiavané postupy sa zaznamenajú v zápisnici, ktorá sa pošle inštitúcii na pripomienkovanie. Pokiaľ pripomienky nie sú doručené v stanovenej lehote, zápisnica sa považuje za schválenú. K zápisnici sa pripojí zoznam dôkazov získaných počas inšpekcie.
   6.   Európsky dozorný úradník pre ochranu údajov v správe o inšpekcii uvedie zistenia, ku ktorým dospel počas inšpekcie. Správa obsahuje všetky opatrenia, ktoré prijme kontrolovaná inštitúcia, a podlieha nadväzným opatreniam európskeho dozorného úradníka pre ochranu údajov.
   Článok 37
   Kontroly
   1.   Európsky dozorný úradník pre ochranu údajov vykonáva kontroly s cieľom zapojiť vyšších riadiacich pracovníkov inštitúcie do podpory dodržiavania nariadenia.
   2.   Začatie kontroly sa spravidla zakladá na chýbajúcom záväzku dodržiavať nariadenie, nedostatočnej komunikácii alebo zvýšení informovanosti.
   3.   Kontrola sa spravila uzatvorí dohodou o harmonograme („plán realizácie“), v ktorej sa riadiacim pracovníkom inštitúcie uloží povinnosť splniť v stanovenej lehote konkrétne povinnosti podľa nariadenia. Uvedený harmonogram podlieha nadväzným opatreniam európskeho dozorného úradníka pre ochranu údajov.

      ODDIEL 7

         Monitorovanie technológií

   Článok 38
   Technológie a výskum
   1.   V súlade s článkom 46 písm. e) nariadenia európsky dozorný úradník pre ochranu údajov monitoruje vývoj informačných a komunikačných technológií. Európsky dozorný úradník pre ochranu údajov sa pri vykonávaní tejto úlohy zameriava na určenie vznikajúcich trendov s prípadným vplyvom na ochranu údajov, vytvorenie kontaktov so zainteresovanými stranami, zvýšenie informovanosti o možných aspektoch ochrany údajov a poskytovanie poradenstva v oblasti začlenenia aspektov ochrany údajov do príslušných projektov, podporu zásad súkromia v štádiu návrhu a štandardnej ochrany a prispôsobenie postupov dohľadu technologickému vývoju, ak je to potrebné.
   2.   Európsky dozorný úradník pre ochranu údajov prispieva k rámcovým programom Únie prostredníctvom účasti v poradných výboroch pre výskum, ktoré pomáhajú Komisii pri hodnotení návrhov alebo iných prostriedkov, ak je to potrebné.
   3.   Európsky dozorný úradník pre ochranu údajov sa môže rozhodnúť prispievať k jednotlivým činnostiam v oblasti výskumu a technologického vývoja a k demonštračným činnostiam financovaným z EÚ, a to prostredníctvom prijatia stanoviska k činnosti, buď na požiadanie, alebo z vlastnej iniciatívy.

      ODDIEL 8

         Súdne konania

   Článok 39
   Konanie proti inštitúciám
   V článku 47 ods. 1 písm. h) nariadenia sa ustanovuje, že za podmienok stanovených v zmluve môže európsky dozorný úradník pre ochranu údajov postúpiť vec Súdnemu dvoru Európskej únie. Ak je to nevyhnutné, európsky dozorný úradník pre ochranu údajov použije túto právomoc v prípade, keď inštitúcia nedodržala nariadenie, a v prípade, keď nereagovala účinne na následné opatrenie presadzovania práva, ktoré prijal európsky dozorný úradník pre ochranu údajov podľa článku 47 nariadenia.
   Článok 40
   Konanie proti rozhodnutiam európskeho dozorného úradníka pre ochranu údajov
   V článku 32 ods. 3 nariadenia sa ustanovuje, že žaloby proti rozhodnutiam európskeho dozorného úradníka pre ochranu údajov sa podávajú na Súdny dvor Európskej únie.
   Článok 41
   Zasahovanie
   1.   V článku 47 ods. 1 písm. i) nariadenia sa ustanovuje, že európsky dozorný úradník pre ochranu údajov môže zasahovať do žalôb predložených Súdnemu dvoru Európskej únie.
   2.   Európsky dozorný úradník pre ochranu údajov predloží návrh na vstup vedľajšieho účastníka do konania, ak sa prípad týka všeobecnej ochrany údajov alebo ak je európsky dozorný úradník pre ochranu údajov pri vykonávaní úloh v oblasti dohľadu priamo zapojený do okolností prípadu.
   3.   Ďalšie prvky, ktoré môžu mať vplyv na rozhodnutie podať návrh na vstup vedľajšieho účastníka do konania, sú otázky, či ochrana údajov predstavuje podstatnú časť prípadu a či je pravdepodobné, že zásah európskeho dozorného úradníka pre ochranu údajov bude pre konanie prínosom.
   4.   Pokiaľ existujú zásadné dôvody nezasahovať, európsky dozorný úradník pre ochranu údajov podá návrh na vstup vedľajšieho účastníka do konania, ak ho na to súd formálne vyzve.
   KAPITOLA VI

      ÚRADNÍCI PRE OCHRANU ÚDAJOV

   Článok 42
   Spolupráca s úradníkmi pre ochranu údajov
   1.   Európsky dozorný úradník pre ochranu údajov spolupracuje s úradníkmi pre ochranu údajov, a to na dvojstrannom základe, ako aj prostredníctvom účasti na zasadnutiach, ktoré usporiada sieť úradníkov pre ochranu údajov.
   2.   Európsky dozorný úradník pre ochranu údajov poskytuje úradníkom pre ochranu údajov podporu a usmernenie, ak je to potrebné na vykonanie ich povinností.
   Článok 43
   Register vymenovaných úradníkov pre ochranu údajov
   Podľa článku 24 ods. 5 nariadenia európsky dozorný úradník pre ochranu údajov vedie register vymenovaných úradníkov pre ochranu údajov, ktorí mu boli oznámení. Register obsahuje najmä informácie o trvaní mandátu každého úradníka pre ochranu údajov.
   KAPITOLA VII

      SPOLUPRÁCA S ORGÁNMI PRE OCHRANU ÚDAJOV

   Článok 44
   Spolupráca s orgánmi pre ochranu údajov
   1.   V článku 46 písm. f) bod i) nariadenia sa ustanovuje, že európsky dozorný úradník pre ochranu údajov spolupracuje s národnými orgánmi pre ochranu údajov a ostatnými dozornými orgánmi v rozsahu nevyhnutnom na vykonanie ich príslušných povinností.
   2.   Spolupráca zahŕňa:

               a)

               výmenu všetkých užitočných informácií, ako napríklad informácií týkajúcich sa najlepších postupov, ako aj žiadostí príslušnému orgánu o vykonanie jeho právomocí a odpovedí tohto orgánu na uvedené žiadosti;

               b)

               vytvorenie a zachovanie kontaktov s príslušnými členmi a pracovníkmi orgánov;

               c)

               spoluprácu so spoločnými dozornými orgánmi a úradmi zriadenými podľa právnych predpisov Únie vrátane, ak je to potrebné, účasti na zasadnutiach uvedených orgánov a úradov s cieľom zabezpečiť jednotný postup.

         Článok 45
   Pracovná skupina ustanovená podľa článku 29
   1.   V článku 46 písm. g) nariadenia sa ustanovuje, že európsky dozorný úradník pre ochranu údajov sa zúčastňuje na činnostiach pracovnej skupiny ustanovenej podľa článku 29 smernice Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (4).
   2.   Európsky dozorný úradník pre ochranu údajov aktívne prispieva k diskusiám a vypracovaniu dokumentov, ktoré uverejňuje táto pracovná skupina a ktorých cieľom je poskytovanie všeobecného výkladu právnych predpisov v oblasti ochrany údajov a poskytovanie odborného poradenstva Európskej komisii. V prípade potreby európsky dozorný úradník pre ochranu údajov v uvedených prípadoch predloží stanovisko Únie.
   3.   Európsky dozorný úradník pre ochranu údajov sa pravidelne zúčastňuje na plenárnych schôdzach pracovnej skupiny a zasadnutiach jej podskupín.
   4.   V záujme dosiahnutia dobrej spolupráce európsky dozorný úradník pre ochranu údajov podporuje pravidelné diskusie, ak je to možné aspoň raz do roka, s predsedom pracovnej skupiny o jej príslušných prioritách.
   Článok 46
   Koordinovaný dohľad nad rozsiahlymi systémami informačných technológií
   1.   Ako sa ustanovuje v právnych predpisoch Únie, európsky dozorný úradník pre ochranu údajov sa s národnými dozornými orgánmi zúčastňuje na koordinovanom dohľade nad rozsiahlymi systémami informačných technológií.
   2.   Európsky dozorný úradník pre ochranu údajov usporadúva koordinačné zasadnutia a zabezpečuje sekretariát koordinačných skupín.
   3.   Európsky dozorný úradník pre ochranu údajov v nevyhnutnom rozsahu spolupracuje s jednotlivými národnými dozornými orgánmi podľa ich priorít s cieľom zabezpečiť koordinovaný dohľad nad vnútroštátnymi a centrálnymi časťami rozsiahlych systémov informačných technológií.
   Článok 47
   Medzinárodná spolupráca
   1.   Európsky dozorný úradník pre ochranu údajov sa zúčastňuje na výročnej jarnej konferencii komisárov pre ochranu údajov, výročnej medzinárodnej konferencii komisárov pre ochranu údajov a súkromia a zasadnutí medzinárodnej pracovnej skupiny pre ochranu údajov a telekomunikácie.
   2.   Európsky dozorný úradník pre ochranu údajov sa zapája do relevantných medzinárodných sietí pre presadzovanie ochrany súkromia.
   3.   Európsky dozorný úradník pre ochranu údajov usporadúva pravidelné semináre s predstaviteľmi medzinárodných organizácií s cieľom vymieňať si najlepšie postupy a vytvoriť v týchto organizáciách kultúru ochrany údajov.
   4.   Európsky dozorný úradník pre ochranu údajov podporuje spoluprácu a dialóg na medzinárodnej úrovni s ostatnými zainteresovanými stranami z tretích krajín.
   KAPITOLA VIII

      SPRÁVA

   Článok 48
   Bezpečnosť
   1.   V článku 45 nariadenia sa ustanovuje, že európsky dozorný úradník pre ochranu údajov a jeho personál podliehajú počas funkčného obdobia aj po jeho uplynutí profesionálnemu tajomstvu so zreteľom na všetky dôverné informácie, o ktorých sa dozvedeli počas výkonu svojich služobných povinností.
   2.   Európsky dozorný úradník pre ochranu údajov vymenuje jedného alebo viac pracovníkov s osobitnou zodpovednosťou za otázky bezpečnosti týkajúce sa rôznych oblastí činností. Títo pracovníci sú zodpovední najmä za otázky bezpečnosti súvisiace s personálom, za fyzickú bezpečnosť a bezpečnosť informačných technológií. Ak sa títo vymenovaní pracovníci domnievajú, že je nevyhnutné zabrániť bezpečnostnému riziku, ktoré hrozí európskemu dozornému úradníkovi pre ochranu údajov, oznámia to priamo riaditeľovi.
   Článok 49
   Riadiaci výbor pre IT
   Vytvorí sa riadiaci výbor pre informačné technológie s cieľom poskytovať poradenstvo správnej rade o vplyvoch informačných technológií na bezpečnosť a vnútorný vývoj úradu európskeho dozorného úradníka pre ochranu údajov.
   Článok 50
   Riadenie kvality
   Európsky dozorný úradník pre ochranu údajov zavedie primerané mechanizmy na zabezpečenie primeraného riadenia kvality, ako sú napríklad normy vnútornej kontroly, výročná správa o činnosti a riadenie rizík.
   Článok 51
   Úradník pre ochranu údajov
   V súlade s článkom 24 nariadenia európsky dozorný úradník pre ochranu údajov vymenuje úradníka pre ochranu údajov, ktorý je podriadený priamo riaditeľovi.
   Článok 52
   Informácie pre verejnosť
   1.   Európsky dozorný úradník pre ochranu údajov zvyšuje informovanosť o ochrane údajov a poskytuje jednotlivcom informácie o existencii a obsahu ich práv. Európsky dozorný úradník pre ochranu údajov používa na tento účel viacero komunikačných nástrojov (napr. webové stránky, bulletiny, sociálne médiá a podujatia na zvýšenie informovanosti), nadväzuje spojenie so zainteresovanými stranami (napr. študijné návštevy v úrade európskeho dozorného úradníka pre ochranu údajov, odpovede na žiadosti o informácie) a zúčastňuje sa na verejných podujatiach, stretnutiach a konferenciách.
   2.   Európsky dozorný úradník pre ochranu údajov poskytuje médiám informácie o hlavných udalostiach týkajúcich sa ochrany údajov a dôležitých stanovísk alebo publikácií prostredníctvom tlačových správ, rozhovorov a tlačových konferencií.
   Článok 53
   Dokumentácia
   1.   O všetkých činnostiach európskeho dozorného úradníka pre ochranu údajov sa vedú presné a autentické záznamy, ktoré zabezpečujú spoľahlivý a právne overiteľný zdroj dôkazov o rozhodnutiach a činnostiach.
   2.   V spise prípadu sa zoskupujú dokumenty týkajúce sa osobitných činností. Spisy prípadu sú logicky prístupné podľa druhu činnosti v pláne archivácie, ktorý vytvoril európsky dozorný úradník pre ochranu údajov.
   3.   Rôzne druhy spisov prípadov sa uchovávajú počas určitého obdobia podľa harmonogramu uchovávania, ktorý vytvoril európsky dozorný úradník pre ochranu údajov. Po uplynutí lehoty uchovávania sa prípad posúdi a archivuje podľa archivačnej politiky európskeho dozorného úradníka pre ochranu údajov.
   Článok 54
   Aktívne zverejnenie dokumentov
   1.   V zásade sa na webovej stránke európskeho dozorného úradníka pre ochranu údajov zverejňujú všetky hlavné dokumenty politík, tematické usmernenia, legislatívne stanoviská, formálne pripomienky, zápisy zo súdneho vypočutia a stanoviská k predbežnej kontrole.
   2.   Na webovej stránke európskeho dozorného úradníka pre ochranu údajov sa zverejnia stanoviská prijaté po konzultácii o správnych opatreniach, ak majú všeobecnejší význam, obsahujú nový výklad alebo uplatňovanie právnych predpisov alebo sa týkajú vplyvu nových technológií na práva dotknutých osôb.
   Článok 55
   Uverejnenie v úradnom vestníku
   V Úradnom vestníku Európskej únie sa uverejnia tieto dokumenty:

               a)

               zhrnutia legislatívnych stanovísk, ako sa uvádza v článku 28 ods. 3;

               b)

               rozhodnutia a stanoviská európskeho dozorného úradníka pre ochranu údajov alebo ich zhrnutie uvedené v článku 9 ods. 7, článku 10 ods. 2 písm. b), článku 10 ods. 4, článku 10 ods. 5 a článku 10 ods. 6, článku 12 ods. 2, článku 19 a v článku 37 ods. 2 nariadenia;

               c)

               iné dokumenty, ktoré európsky dozorný úradník pre ochranu údajov považuje za relevantné.

         Článok 56
   Prístup verejnosti k dokumentom
   V súlade so zásadami ustanovenými v nariadení Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (5) má verejnosť prístup k dokumentom, ktoré má európsky dozorný úradník pre ochranu údajov.
   Článok 57
   Overovanie rozhodnutí
   1.   Rozhodnutia sa overujú pridaním podpisu dozorného úradníka na pôvodnú jazykovú verziu.
   2.   Uvedený podpis môže mať písomnú alebo elektronickú podobu.
   Článok 58
   Jazyky a pracovné jazyky
   1.   Európsky dozorný úradník pre ochranu údajov vedie konania v jednom z jazykov uvedených v článku 55 ods. 1 Zmluvy o Európskej únii. V prípade sťažnosti je jazykom konania jazyk, v ktorom je sťažnosť napísaná.
   2.   Správy, stanoviská, listiny a ostatné dokumenty, ktoré sú takisto určené na uverejnenie na webovej stránke európskeho dozorného úradníka pre ochranu údajov, sa vypracujú prinajmenšom v anglickom, francúzskom a nemeckom jazyku.
   Článok 59
   Zamestnanci
   1.   Zamestnanci európskeho dozorného úradníka pre ochranu údajov sa prijímajú v súlade so služobným poriadkom a podmienkami zamestnávania ostatných zamestnancov Európskej únie.
   2.   V rámci úradu európskeho dozorného úradníka pre ochranu údajov sa zavedie program dočasného preloženia zamestnancov s cieľom zlepšiť spoluprácu s vnútroštátnymi orgánmi, najmä s vnútroštátnymi orgánmi pre ochranu údajov.
   3.   Zavedie sa program stáží s cieľom umožniť čerstvým absolventom univerzít získať praktické skúsenosti v oblasti práce európskeho dozorného úradníka pre ochranu údajov a Únie vo všeobecnosti.
   4.   Na pokrytie dočasných potrieb je možné prijať dočasných zamestnancov a ostatných externých pomocných zamestnancov.
   Článok 60
   Výbor zamestnancov
   1.   S výborom zamestnancov, ktorý zastupuje zamestnancov európskeho dozorného úradníka pre ochranu údajov, sa v dostatočnom časovom predstihu konzultuje o návrhoch rozhodnutí týkajúcich sa vykonávania služobného poriadku úradníkov Európskej únie, a s týmto výborom sa môže konzultovať o každej otázke všeobecného záujmu, ktorá sa týka zamestnancov. Výbor zamestnancov je informovaný o každej otázke týkajúcej sa vykonávania svojich úloh. V lehote 15 dní od konzultácie výbor uverejní stanovisko.
   2.   Výbor zamestnancov prispieva k dobrému fungovaniu európskeho dozorného úradníka pre ochranu údajov prostredníctvom návrhov týkajúcich sa organizačných záležitostí a pracovných podmienok.
   3.   Výbor zamestnancov pozostáva z troch členov a troch zástupcov, ktorých volí valné zhromaždenie na obdobie dvoch rokov.
   Článok 61
   Administratívna spolupráca s ostatnými inštitúciami
   1.   Riaditeľ ako vedúci sekretariátu zastupuje európskeho dozorného úradníka pre ochranu údajov na rôznych medziinštitucionálnych fórach a túto úlohu môže delegovať na úradníkov zodpovedných za ľudské zdroje, rozpočet a správu.
   2.   Vzhľadom na veľkosť inštitúcie európskeho dozorného úradníka pre ochranu údajov v porovnaní s ostatnými inštitúciami a s cieľom dosiahnuť dobré riadenie a rozpočtové hospodárenie európsky dozorný úradník pre ochranu údajov aktívne plní dohody o spolupráci, memorandá o porozumení a dohody o úrovni poskytovaných služieb s ostatnými inštitúciami.
   KAPITOLA IX

      ZÁVEREČNÉ USTANOVENIA

   Článok 62
   Nadobudnutie účinnosti
   Tento rokovací poriadok nadobúda účinnosť dňom nasledujúcim po dni jeho podpísania a uverejní sa v Úradnom vestníku Európskej únie.

      V Bruseli 17. decembra 2012

         Peter HUSTINX

            európsky dozorný úradník pre ochranu údajov

      (1)  Ú. v. ES L 8, 12.1.2001, s. 1.

      (2)  Ú. v. ES L 183, 12.7.2002, s. 1.

      (3)  Ú. v. EÚ C 27, 7.2.2007, s. 21.

      (4)  Ú. v. ES L 281, 23.11.1995, s. 31.

      (5)  Ú. v. ES L 145, 31.5.2001, s. 43.


title: 2009/105/ES: Rozhodnutie Rady z  18. decembra 2008 , ktorým sa mení a dopĺňa rozhodnutie 1999/70/ES o externých audítoroch národných centrálnych bánk, pokiaľ ide o externých audítorov Banque centrale du Luxembourg

text:
               7.2.2009

               SK

               Úradný vestník Európskej únie

               L 38/33

      ROZHODNUTIE RADY

   z 18. decembra 2008,
   ktorým sa mení a dopĺňa rozhodnutie 1999/70/ES o externých audítoroch národných centrálnych bánk, pokiaľ ide o externých audítorov Banque centrale du Luxembourg
   (2009/105/ES)
   RADA EURÓPSKEJ ÚNIE,
   so zreteľom na Protokol o štatúte Európskeho systému centrálnych bánk a Európskej centrálnej banky pripojený k Zmluve o založení Európskeho spoločenstva, a najmä na jeho článok 27 ods. 1,
   so zreteľom na odporúčanie Európskej centrálnej banky ECB/2008/16 zo 17. novembra 2008 Rade Európskej únie o externom audítorovi Banque centrale du Luxembourg (1),
   keďže:

               (1)

               Účty Európskej centrálnej banky (ECB) a národných centrálnych bánk Eurosystému musia overovať nezávislí externí audítori vymenovaní na základe odporúčania Rady guvernérov ECB a schválení Radou.

               (2)

               Mandát súčasného externého audítora Banque centrale du Luxembourg sa skončí po vykonaní auditu za finančný rok 2008. Je preto potrebné vymenovať externého audítora od finančného roku 2009.

               (3)

               Rada guvernérov ECB odporučila, aby bola za externého audítora na finančné roky 2009 až 2013 vymenovaná spoločnosť KPMG AUDIT Sarl.

               (4)

               Je vhodné zohľadniť odporúčanie Rady guvernérov ECB a následne zmeniť a doplniť rozhodnutie 1999/70/ES,

         ROZHODLA TAKTO:
   Článok 1
   V článku 1 rozhodnutia 1999/70/ES (2) sa odsek 7 nahrádza takto:

      „7.   KPMG AUDIT Sarl sa týmto schvaľuje ako externý audítor Banque centrale du Luxembourg na finančné roky 2009 až 2013.“

   Článok 2
   Toto rozhodnutie sa oznámi ECB.
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 18. decembra 2008

            Za Radu

            predseda

         M. BARNIER

      (1)  Ú. v. EÚ C 299, 22.11.2008, s. 5.

      (2)  Ú. v. ES L 22, 29.1.1999, s. 69.


title: 2013/400/SZBP: Rozhodnutie Politického a bezpečnostného výboru EUCAP NESTOR/3/2013 z  23. júla 2013 o vymenovaní vedúceho misie Európskej únie na budovanie regionálnych námorných kapacít pre Africký roh (EUCAP NESTOR)

text:
               27.7.2013

               SK

               Úradný vestník Európskej únie

               L 202/23

         ROZHODNUTIE POLITICKÉHO A BEZPEČNOSTNÉHO VÝBORU EUCAP NESTOR/3/2013
   z 23. júla 2013
   o vymenovaní vedúceho misie Európskej únie na budovanie regionálnych námorných kapacít pre Africký roh (EUCAP NESTOR)
   (2013/400/SZBP)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady 2012/389/SZBP zo 16. júla 2012 o misii Európskej únie na budovanie regionálnych námorných kapacít v Africkom rohu (EUCAP NESTOR) (1), a najmä na jeho článok 9 ods. 1,
   keďže:

               (1)

               Podľa rozhodnutia Rady 2012/389/SZBP sa Politický a bezpečnostný výbor (PBV) poveruje, aby v súlade s článkom 38 zmluvy prijímal príslušné rozhodnutia na účely vykonávania politickej kontroly a strategického riadenia misie Európskej únie na budovanie regionálnych námorných kapacít pre Africký roh (EUCAP NESTOR) vrátane rozhodnutia o vymenovaní vedúceho misie.

               (2)

               PBV 16. júla 2012 prijal rozhodnutie EUCAP NESTOR/1/2012 (2), ktorým sa pán Jacques LAUNAY vymenoval za vedúceho misie EUCAP NESTOR od 17. júla 2012.

               (3)

               Vysoká predstaviteľka Únie pre zahraničné veci a bezpečnostnú politiku 12. júla 2013 navrhla vymenovať pána Etiennea DE MONTAIGNE DE PONCINSA za vedúceho misie EUCAP NESTOR od 16. júla 2013 do 15. júla 2014, aby nahradil pána Jacques LAUNAYA,

         PRIJAL TOTO ROZHODNUTIE:
   Článok 1
   Pán Etienne DE MONTAIGNE DE PONCINS sa týmto vymenúva za vedúceho misie Európskej únie na budovanie regionálnych námorných kapacít pre Africký roh (EUCAP NESTOR) od 16. júla 2013 do 15. júla 2014.
   Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 16. júla 2013.

      V Bruseli 23. júla 2013

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 187, 17.7.2012, s. 40.

      (2)  Ú. v. EÚ L 198, 25.7.2012, s. 16.


title: Rozhodnutie Rady z 22. novembra 1993 o spoločnej pozícií definovanej na základe článku J.2 Zmluvy o Európskej únii s ohľadom na obmedzenie hospodárskych vzťahov s Líbyou

text:
Dôležité právne oznámenie

|

31993D0614

Úradný vestník L 295 , 30/11/1993 S. 0007 - 0007 Fínske špeciálne vydanie: Kapitola 11 Zväzok 37 S. 0071  Švédske špeciálne vydanie: Kapitola 11 Zväzok 37 S. 0071

		Rozhodnutie Radyz 22. novembra 1993o spoločnej pozícií definovanej na základe článku J.2 Zmluvy o Európskej únii s ohľadom na obmedzenie hospodárskych vzťahov s Líbyou(93/614/SZBP)RADA EURÓPSKEJ ÚNIE,so zreteľom na Zmluvu o Európskej únii, a najmä na jej článok J.2,so zreteľom na rezolúciu 883(93) prijatú Radou bezpečnosti Organizácie Spojených národov 11. novembra 1993,ROZHODLA TAKTO:1. Hospodárske vzťahy s Líbyou sa obmedzia v súlade s príslušnými ustanoveniami rezolúcie 88(93) prijatej Radou bezpečnosti 11. novembra 1993.2. Toto rozhodnutie sa uverejní v úradnom vestníku.V Luxemburgu 22. novembra 1993Za RadupredsedaW. Claes--------------------------------------------------


title: 2014/942/EÚ: Rozhodnutie Rady zo 17. decembra 2014 , ktorým sa vymenúva nemecký člen Európskeho hospodárskeho a sociálneho výboru

text:
               23.12.2014

               SK

               Úradný vestník Európskej únie

               L 367/96

         ROZHODNUTIE RADY
   zo 17. decembra 2014,
   ktorým sa vymenúva nemecký člen Európskeho hospodárskeho a sociálneho výboru

      (2014/942/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 302,
   so zreteľom na návrh nemeckej vlády,
   so zreteľom na stanovisko Európskej komisie,
   keďže:

               (1)

               Rada 13. septembra 2010 prijala rozhodnutie 2010/570/EÚ, Euratom, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2010 do 20. septembra 2015 (1).

               (2)

               V dôsledku skončenia funkčného obdobia pána Gökeho FRERICHSA sa uvoľnilo miesto člena Európskeho hospodárskeho a sociálneho výboru,

         PRIJALA TOTO ROZHODNUTIE:
   Článok 1
   Pán Gerhard HANDKE, Generaldirektor des Bundesverbandes Großhandel, Außenhandel, Dienstleistungen – BGA, sa vymenúva za člena Európskeho hospodárskeho a sociálneho výboru na zvyšný čas funkčného obdobia, ktoré trvá do 20. septembra 2015.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 17. decembra 2014

            Za Radu

            predseda

         G. L. GALLETTI

      (1)  Ú. v. EÚ L 251, 25.9.2010, s. 8.


title: Rozhodnutie Európskeho parlamentu a Rady (EÚ) 2015/436 zo 17. decembra 2014 o mobilizácii Fondu solidarity Európskej únie

text:
               17.3.2015

               SK

               Úradný vestník Európskej únie

               L 72/6

         ROZHODNUTIE EURÓPSKEHO PARLAMENTU A RADY (EÚ) 2015/436
   zo 17. decembra 2014
   o mobilizácii Fondu solidarity Európskej únie
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie (1), a najmä na jeho článok 4 ods. 3,
   so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (2), a najmä na jej bod 11,
   so zreteľom na návrh Európskej komisie,
   keďže:

               (1)

               Európska únia zriadila Fond solidarity Európskej únie (ďalej len „fond“), aby prejavila solidaritu s obyvateľstvom v regiónoch postihnutých katastrofami.

               (2)

               Článok 10 nariadenia Rady (EÚ, Euratom) č. 1311/2013 (3) umožňuje mobilizáciu fondu v rámci ročného stropu vo výške 500 miliónov EUR (v cenách roku 2011).

               (3)

               Nariadenie (ES) č. 2012/2002 obsahuje ustanovenia, podľa ktorých možno fond mobilizovať.

               (4)

               Taliansko predložilo žiadosť o mobilizáciu fondu v súvislosti so záplavami.

               (5)

               Grécko predložilo žiadosť o mobilizáciu fondu v súvislosti so zemetrasením.

               (6)

               Slovinsko predložilo žiadosť o mobilizáciu fondu v súvislosti s ľadovcovými búrkami.

               (7)

               Chorvátsko predložilo žiadosť o mobilizáciu fondu v súvislosti s ľadovcovými búrkami, po ktorých nasledovali záplavy,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2014 sa mobilizuje Fond solidarity Európskej únie s cieľom poskytnúť sumu 46 998 528 EUR vo viazaných rozpočtových prostriedkoch.
   V rámci všeobecného rozpočtu Európskej únie na rozpočtový rok 2015 sa mobilizuje Fond solidarity Európskej únie s cieľom poskytnúť sumu 46 998 528 EUR v platobných rozpočtových prostriedkoch.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 17. decembra 2014

            Za Európsky parlament

            predseda

         M. SCHULZ

            Za Radu

            predseda

         B. DELLA VEDOVA

      (1)  Ú. v. ES L 311, 14.11.2002, s. 3.

      (2)  Ú. v. EÚ C 373, 20.12.2013, s. 1.

      (3)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).